
LA AX. ESPERANTO-KONGRESO EN 
ANTVERPENO. 


Antaŭ ĉio ni devas konstati valoregan Antaŭkongreson en Ha- 
ĝo arangitan de nia famekonata Samideanino, fervora Esperantistino 
kaj Pacifistino S-ino Isbriicker. El 11 landoj kolektiĝis 450 partopre- 
nintoj, kiuj reprezentis diversajn religiojn. Evidentiĝas, ke la religioj 
de la mondo unuigas fine por kontraŭbatali malamon kaj militon, ĉar 
ĉiu religio kvankam kontraŭmilitema, sed sola ne povas efike agadi; 
por tio-ĉi necesas ankaŭ religia unuiĝo. Nur post la unuiĝo de reli- . 
gioj oni povos kune kunlabori por la pacigo de l'homaro. Prave diris 
d-ro Privat, dum sia publika parolado, ke oni bezonas instrui al la 
homoj la senton de la unueco tutmonda. En tiu-ĉi direkto la Eklezio 
povas efike agadi kaj jam antaŭ jarcentoj predikis la kruelecon de la 
sklaveco, nune de ĉiuj nacioj same abomenata. La supernacia sento 
Cevas hodiaŭ forigi ankaŭ la militon, kiu estas ne malpli abomeninda. 
Dum la diskutado multaj partoprenis. Inter aliaj: S-ro Wissing, del. 
de la Mondunuiĝo de la eklezioj, d-ro M. Metzger, Augsburg: John 
W. Doorly, el Londono, Episkopo J. L. Wedgwood, G. Horrens, d-ro 
Stejskal, Episkopo de Moravio, S-ro Pandit Shyam Shankar repr. de 
la Hindua unuiĝo Bharat Dharma Mahamandal kaj de la Templo de 
ĉiuj religioj, ke oni fondu intern. centran Ligon de la unuiĝo de ĉiuj 
religioj kaj religiaj institucioj por kunlabori por la paco. S-ro Faubel 
prcponis permamentigi la komisionon, kiu preparis la kunvenon kaj 
prepari similajn kunvenojn. Grave estas por la Esperantistaro, ke la 
kunveno, kiu ne estis esperantista, akceptis Esperanton, kiel oficia- 
lan lingvon por la traduko de la paroladoj. Estas ankaŭ menciinda 
la konferenco de la Universitatanoj esp. en Bruselo. Partoprenis ĝin: 
prof. Pinty el Alĝero. Prof. Dudkoviĉ el Zagreb, f-ino Bernson, de la 
Franca nacia. Unuigo studenta, s-ro: Zylberszejn, s-roj Despeyroux, 
Le Bourhis, magistroj; studentoj Van der Lyn kaj Durieu de la Bru- 
sela univers. grupo, s-ro Trochimowski kaj f-ino Weinstejnówna el 
Warszawa, M. Ziomek el Kraków, S. Mawson el Liverpool. 

Antaŭ ol priparoli la Kongreson oni devas rimarki, ke multaj 
olvenintoj timis, ke iu ajn eksplodo minacas nian movadon. Sed ful- 
motondro forpasis, la ĉielo esperanta klariĝis, dezirinde nur estas por 
la estonto, ke oni ne disvastigu la suspektojn antaŭ ol oni sufiĉe ek- 
konis la veran situacion. zi | 

La Kongreso estis modele organizita; la organizintoj donis al la 
multaj organizontoj bonan ekzemplon de la nelacigema laborado kaj 
vere aminda arango de la kongresaj vizitadoj, ekskursoj k. t. p. Ko- 
regan dankon al la Organiza Komitato! Nur oni devas rimarki, ke la 
Akceptejo estis ne ĉiam gustatempe malfermita aŭ tro frue fermita. 
Sed oni tuj trovis la konsolon, ĉar la urbo estas vere tre interesa. 

Jam alproksimiĝante Antverpenon, ĉe la landlimo, ĉiuj sam- 
lingvanoj povis rimarki, ke oni alvenis Esperantujon. Ĉe landlimo oni 
ne havis iun ajn malfaciligojn, kiuj estas ofte rimarkeblaj ĉe la landli- 
moj: nek vizoj, nek pasportoj estas tiel diligente revizataj, kiel ku- 
time. Estas aldoninde, ke ankaŭ ĉe la aliaj landlimoj la Esperantista- 
ro ne havis malfacilaĵojn. Ĉu jam alvenis la tempo de pli saĝa inter- 
lima reciproka agado? Ĉu nur ni esperantistoj ĝuas plian favoron de 
la doganistoj kaj limoficistoj? 
| Mi vojaĝis tute sola, ĉar mi alvenis antaŭ la Kongreso Bruselon 
por pasigi tie kelkajn tagojn, kaj viziti miajn konatulojn. Sed pri Bru- 
selo iom poste. 

La Antverpena stacidomo estas vere impona, bonege konstru- 
ita kaj arangita. Oni tuj rimarkas ĉe la strato, au verdire super la 
sirato blankan rubandon kun la inskribo: BONVENON. Flanke de 
la strato la tabulo indikanta kien iri Akceptejon. Sed mi ne mendis 
logejon, do mi devas ĝin tuj priserĉi. Mi ne longe serĉis. Mi ĝin tuj 
trovis apude de la stacidomo, tute proksime al la Zoologia gardeno. 
Dyksterhuis. Mi eniras, priparolas kun tre aminda mastro, juna ant- 
verpano, mian ateron, li havigas al mi loĝejon por 25 bel. fr. potage. 
lomete alte, kvara etago, sed bonega aero kaj vidaĵo malsupren sur 
la straton. Nur ne dormu je la malfermita fenestro — pro moskitoj. 
Mia mastro estas tre interesa persono, inteligentulo, mi tuj komen- 
cas lin esperantigi, kio post kelkaj tagoj bonege rezultas, precipe 
kiam alvenis ankoraŭ kelkaj aljaj samideanoj, kiuj logadas tie-ĉi dum 
la Kongreso. Plej impone por li estis, ke ĉiuj preskaŭ alvenintoj estis 
angloj, lerte parolantaj esperante. La saman tagon mi vizitis anko- 
raŭ Gesinjorojn Schoofs, nelacigeblajn arangantojn de la Kongreso, 
kaj admiris ilian ageman vivon. En la akceptejo ĉio jam estas preta: 
nion$ango, poŝto, vizitado de la urbo kaj haveno, diversaj amuzaĵoj. 
Mi nur bedaŭras, ke la Skoltoj kiuj al ni montras la vojon ne parolas 
esperante. Sed tute kontraŭe la policistoj, kiuj jam estas instruitaj 
«aj plejparte bonege parolas. 

Oni eldonas la ĵurnalon Neptune kun Esperanto-pa$o potage, 
redaktas ĝin s-roj Ŝapiro el Bialystok kaj Agourtine el Parizo. Oni 
kalkulas ĉion ne je belgoj sed je la belgaj frankoj, kio estas por la al- 
veninto tre malkosta: kvin frankoj egalas unu belgon, la manĝaĵoj kaj 
logejoj estas pro tio en Belgujo tre malkostaj, multe malpli ol ekz. 
en Germanujo. | 


(<S ĝi 

Vespere okazis la interkonatiga renkonto de la gekongresanoj 
en la bela gardeno Harmonie, kie estis transdonita la Verda Stan- 
dardo al la policanoj, kiuj organizis esper. policistan grupon, konte- 
nanta ĉirkaŭ 100 anojn. La policista orkestro ludis lerte „La Tagigo“ 
kaj „La Espero“ torte aplaŭditaj. Estis vere solena momento, kiam 
la membrinoj de la Verda Stelo, Esper. Grupo de virinoj, ESRO 
la standardon al la prezidanto de la polica grupo komisariestro Der- 
weduwen. S-ro Schoois gratulis la policanojn en la nomo de la Belga 
Esp. Ligo kaj de la loka Kongresa Komitato. Post la akcepto de la 
standardo, tuta grupo de la policanoj pretermarŝis kun ĝi la $arde- 
non antaŭ la ĉeestantaro, kiu fortege aplaŭdis. Post la koncerto, 
ekzekutita de la orkestro en la salono komenciĝis dancoj. Amuzo 
daŭris ĝis la mezonokto, sed mi pli frue iris hejmen. | 


La somera Universitato. 


Hodiaŭ ĝi staras sub la devizo: la maro kaj la navigacio. Ko- 
mencas s-ro Marcel Roost, ano de la L. K. Li konstatas, ke en tiu-ĉi 
salono de la „Cercle artistique et litteraire“ ofte okazadas diversaj 
festoj kaj amuzoj, sed unuafoje oni vidas ĉi-tie tiel multajn diversna- 
cianojn parolantaj unu solan lingvon. Antverpeno, kiel havena urbo, 
devas autaŭ ĉio klarigi siajn specialaĵojn. Oni devas kaj povas esperi 
ke la somera universitato post mallonga tempo, ne pli estos akceso- 
raĵo de iu ajn Kongreso, sed ĝi havos studantojn, kiel aliaj universi- 
tatoj el ĉiuj partoj de la terglobo. 


S-ro Le Brun direktoro de la kompanio French Line Li Londono 
prelegas sur la temo: La komerca navigacio tra jarcentoj. Moviga 
povo estis komence la homa torto. La unuaj komercantoj transmaraj 
estis la Fenikoj, kiuj marveturadis de la Mezmaro ĝis la Baltiko. Pli 
poste la Norduloj (Vikingoj), atingis Sicilion kaj verŝajne Nordame- 
rikon per malfortaj senferdekaj barkoj. La ŝipkonstruado pliboniĝis 
iom post iom kaj naskis la karavelon Santa Maria, per kiu Kristoforo 
Kolcmbo eltrovis Amerikon. Sekvis Vasco de Gama, Magellan, kiel 
iniciantoj de la cirkaŭmonda navigacio. Hispanoj, portugaloj kaj ho- 
landanoj regadis longatempe surmare. En Norda Europo la Hansa 
Unuiĝo de liberaj urboj donis gravan impulson al la komerca naviga- 
cio. La detruo de la hispana Armada kaj la starigo de la anglaj kolo- 
nioj en Nordameriko transdonis surmaram regadon al Anglujo. La 
sklavkomerco, kvankam honto de la civilizacio, prosperigas dum tri 
jarcentoj maran komercadon. Alvenas poste la tempo de du aŭ tri- 
terdekaj ŝipoj uzataj ĝis la mezo de la XIX jarcento. La eltrovo de la 
vapormaŝino revoluciigis la marveturadon same kiel la enlandan in- 
dustrion. Denis Papin, James Watt, Robert Fulton, John Fitch estas. 
la unuaj eltrovintoj. Jam de la komenco de la XIX jarc. organizigas 
vaporŝiplinioj. En la 1833 unua transiro de la Atlantiko. Kompanioj 
eŭropaj por orienta kaj atlantika komercado fondigas. Velŝipoj refor- 
miĝas je la rapidaj „clippers , sed fine la helico helpata per vaporo 
venkas. Maŝinoj pli kaj pli perfektigas, alvenas turbinoj, novaj moto- 
roj, naskiĝas gigantaj postŝipoj. Admirindaj transmaraj ŝargaj kaj pa- 

saĝeraj ŝipoj en ĉiuj direktoj trakuras la oceanojn kaj faciligas- ko- 
mercajn rilatojn de la popoloj, ebligante ekonomian liberan inter- 
ŝanĝon. | | 

La solena Malierma Kunsido. 

Ĝi okazis la saman tagon, sabaton, la 4an de aŭgusto vespere 
le la 21 horo en la granda Festsalonego de la Zoologia Ĝardeno, kiu 
estis ornamita de diversnaciaj flagoj kaj de la esperanta standardo. 
Eksonas potenca rulado de la tambura korpuso en historiaj unifor- 
moj. La orgeno ekludas Belgan Himnon. S-ro Rud. Hromada repre- 
zentanto de la intern. Centra Komitato de la Esp. Movado salutas la 
ĉeestantaron kaj proponas la jenan kongresestraron: Prezidanto: 
Frans Schools, vicprezidantoj: Henri Petiau, Oscar van Schoor, Ales- 
sio (Roma), Archedeacon (Paris), Cen (Singapore), Hetzel (Philadel- 
phia), Hujuce (Shanghai), Isbriicker (Haag), Levi (Konstantinoplo), 
Merchant (Sheffield), Nemseci (Tabriz), Nylen (Stockholm), Nanji 
Sindhwad (Bombay), Takuo Otaki (Tokio), D-ro Arnhold (Dresden), 
konstantaj gen. sekretarioj: Rob. Kreuz, M. Jaumotte, M. Roost: 
sekretarioj: Vermandere, Faes, Ritchie, vicsekretariinoj: s-inoj Faes 


kaj Schoofs. 

S-ro Schoofs dankas por la elekto kaj mencias, ke li estis jam 
en la Kongresa Komitato en la jaro 1911 (unua esp. Kongreso en 
Antverpeno). Li bonvenigas la ĉeestantaron en la nomo de la L. K. 
K. kaj esprimas la deziron eble post pliaj 16 jaroj aranĝi ree kongre- 
son en Antverpeno. La orgeno eksonas: La Espero. La publiko eksta- 
ras. La ĉeestantaj policanoj esperantistoj honorsalutas. Sekvas salut- 
parolado de la Reprezentanto de la Urbestro (Flandralingve tradu- 
kita de s-ro Jaumotte). Per Esperanto la paco certe pli rapide efekti- 
viĝos, ol per iu alia maniero. „Mi esperas, ke viaj klopodoj ĉie kaj 
ĉiam renkontos bonan komprenon kaj ke baldaŭ ĉiuj homoj en la 
tuta mondo komprenos la utilon de la Esperanto . Parolas la repre- 
zentantoj de la diversaj registaroj: Cen (Ĉinujo), Mangada (Hispa- 
nujo), Isbriicker (Nederlando), Bugge Paulsen (Danujo). 

Prezidanto transdonas la parolon al s-ro Privat por la kutima 
kongresa parolado: i 

Antaŭ 17 jaroj mi jam havis la plezuron vidi kelkajn el tiuj ĉi 
vizagoj. Mi kore dankas al s-ro Schoofs kaj la LKK pro la arango de 
la nuna bone organizita kongreso. Kiam post pliaj 17 jaroj vi eble 
aranĝos novan kongreson, ni revenos kun niaj nepoj. Por la Somera 
Universitato oni bone elektis la temon konvenan por Antverpeno: 
„La maro kaj la navigacio.” La maro, unue limo, jam baldaŭ de jar- 
miloj farigis trafikejo por popoloj kaj ideoj. Kaj Antverpeno estas 
centro de ŝiptrafiko, kaj ĝi estas ankaŭ bona loko por Esperanto- 
kongreso. Sed por tiu martrafiko mankas lingvo universala de la 
kultura homaro, la ekzistanta uzado de naciaj lingvoj estas nura 
„pigin', t.e. malbonigado de la naciaj lingvoj. Ni esperantistoj postu- 
las veran lingvon taŭgan por tiu celo, ne malbonigadon de naciaj 
lingvoj, — lingvon ni postulas, en kiu ni povas pensi, esprimi niajn 
ideojn. Sed ni ne estas teoriuloj, ni alportas pretan lingvon. Antaŭ 

kelkaj tagoj mi ĉeestis en Hago ĉe la Interreligia Konferenco por la 
Paco. La tuta konferenco uzis ĉiam Esperanton por ĉiuj tradukoj, 
kelkaj orientaj oratoroj eĉ povis paroli nur en Esperanto. Ni esperan- 
tistoj volas, ke ekzistu naciaj kulturoj sed ankaŭ homara kulturo 
pri ĉio komuna al la homaro. En legolibroj por la junularo oni parolu 
pri herooj de kulturo, ne nur pri tiaj de la milito. Tiun homaran kul- 
turon ni helpu krei. Esperanto bone povas disvastigi la kulturon de 
malgrandaj nacioj. Ekzemple la flandra literaturo estas jam bone 
diskonigita tra la mondo per Esperanto. Mi deziras estonte pli multe 
labori sur tiu ĉi literatura kampo. Pro tio mi deziras demeti miajn 
prezidantulajn oficojn por povi libere labori, verki kpt. Sed antaŭ 
ol forlasi miajn oficojn, mi deziras doni al vi kelkajn konsilojn. Ni 
ne atendu, ' ke la registaroj elektu komitaton por elekti mondlingvon 
enkondukotan; vi mem devas preni decidon, por ke la registaroj vin 
apogu! Laboru, ne plu diskutu, pensu ke Esperanto estas vivanta. 
La sento, kiun Zamenhoł donis al Esperanto, estas la valora, ne- 
atingebla. La esperantista popolo jam estas granda. Se en iu nokto 
eklumiĝus ĉiu fenestro, kie loĝas esperantisto, kaj se ĉiuj tiuj lumoj 
estus sur la ĉielo, ni estus mirigitaj pro la brilego de tiuj ĉi lumoj. 
Tra nokto al lumo! 


S-ro Schoofs salutas speciale la ĉeestantajn membrojn de la 
familio Zamenhof, Felix kaj Lidja Zamenhoi, kiuj prenas lokon ĉe la 
estrara tablo. 


Poste s-ro Schoois legas liston de la neesperantistaj organizaĵoj 
kaj institucioj reprezentataj kaj dankas ilin. liuj organizaĵoj kaj 
institucioj estas: La internacia Ruga Kruco, la Ligo de Societoj de 
Ruga Kruco, Hispana Ruga Kruco, Ligo Internacia de Nova Edukado, 
Int. Unio de Societoj de Ligo de Nacioj, Int. Federacio Farmacia, 
Int Unio de Skoltoj, Nacia Svisa (”ficejo de Turismo, Belga Ligo de 
lnstruado kpt. 


Sekvas salutparoloj de la reprezentantoj de diversaj nacioj: 
por Argentino (Rafen Hart), Aŭstrio (Steiner), Brazilo (Arnhold 
anstataŭ Prof. Backhauser, kiu reveturis hejmen pro la morto de sia 
edzino), Britujo (Merhant), Ĉeĥoslovakujo (Bedenar nome de CEA 
kaj D-ro Bischitzky nome de Ligo de Germ. Esperantistoj en Ceho- 
slovakujo), Danujo (s-ino Blicher), Estonujo kaj Finnlando (Harteva), . 
Francujo (Deligny), Germanujo (min.-kons. Ellerbeck), Hebreoj 
(Lejzerowicz), Hindujo (Nanji-Sindhwad), Hispanujo (Mangada), 
Hungarujo (D-ro Fatai), Italujo (D- -ro Stromboli), Japanujo (Niŝimu- 
ra), Malezio (?), Nederlando (f-ino de Lange), Persujo (Nemseĉi), 
Polio (Prof. Bujwid), Rumanujo (Prager), Saar-teritorio (D-ro 
Meyer), Sudslavujo (Prof. Novljan), Svedujo (Nylen), Usono (Hetzel), 
Aŭstralio kaj Nova Zelando (s-ino King). | 


Interesa novaĵo dum tiu — ĉi malferma kunsido estis tondre 
bruanta rulado de la tambura korpuso, kiu eksonis tute ne atendite, 
anoncante la komencon de la kunsido. 

Diservoj. Procesio. Akcepto ĉe la urbestro. Ĵurnalista kunsido. 


Jam sabaton en la ĉefa sinagogo okazis la hebrea diservo. 
Predikis rektoro F. Saphra el Annaberg en Esperanto. Dimanĉon oni 
komencis, kiel kultime, per la katolika diservo, kiu okazis en la 
iama katedralo. Ĝi estas vere impona kaj belega konstruaĵo, kiun oni 
devas ekkoni vizitante la urbon. Gracia turo de la katedralo estas 
de ĉie videbla; de sur ĝia supro eksonas ĉiuhore la muziko de multaj 
sonoriloj kaj sonoriletoj. La prediko de pastro J. Front Giralt el 
Girona (Hispanujo) temis pri la neceso de la pacigo del' homaro. En 
la protestanta pregejo okazis la prediko de la pastro de Jongeel 
(Nederlando). Post la diservoj la gekongresanoj kolektigis por la ma- 
niłestacia procesio tra la urbo. Antaŭiris la grupo da skoltoj, sekvita 
de la -orkestro en pitoreskaj kostumoj kaj de la policana esper. 
śrupo kun sia nova silka standardo, poste iris la Kongresa Komitato 
kaj pli ol milo kaj duono da kongresanoj en vicoj po kvar au kvin 
personoj kun naciaj standardoj. Impona estis tiu-ĉi procesio de pli 
o! kvardek nacioj. Reprezentantoj de Polujo kaj de la Usono hazarde 
iris kune. Ni ambaŭ kun la samideano Hetzel el Philadelphia havis 
okazon de priparoli la tempojn de Pułaski kaj Kościuszko, kiam egale 
poloj kaj usonanoj marŝis kune por la libereco de la Usono. Sami- 
deano Hetzel tute korekte elparolis la nomon de Kosciuszko, kiu 
estas vera pruvo de elparolado. La procesio daŭris sufiĉe longe kaj 
mi ne tro juna por porti la standardojn estus vere kompatinda sen la 
helpo de afablaj helpantinoj. S-ro Hetzel kuraĝe kaj ne lacigeble por- 
tis sian stelumitan standardon. Por Anteverpenanoj la procesio devis 
esti impresa, ankaŭ bona propagandilo por Esperanto. 


Post la procesio aro da reprezentantoj de la diversaj esp. insti- 
tucioj eniris urbodomon. En unu el la plej belaj salonoj la urbestro 
s-ro Frans van Cauwelaert akceptis la invititojn. Alparolis en flandra 
lingvo la prezidanto de la L. K. K. s-ro Oscar van Schoor. Tradukis 
la alparolon s-ro Maurice Jaumotte konata ĵurnalisto. S-ro Urbestro 
(tre bela kaj pensplena vizaĝo ornamita de belega nigra barbo kaj 
lipharo) respondis flandre per longa parolado, bedaŭrinde ne kom- 
prenebla por ni, malfeliĉaj esperantistoj. Laŭ la majstra traduko 
( majstra” estas la esprimo prunteprenita el Neptune) de s-ro Jau- 
motte, li esprimis sian bedaŭron, ke li ne povas paroli esperante kaj 
petis akcepti la aserton, ke li ĉiam estas kun la esperantistoj, kiuj 
batalas por la nobla ideo de tutmonda paco kaj harmonio. Precipe la 
malgrandaj popoloj, kiel la belga suferas pro tio, ke oni ilin ne sufice 
konas en la mondo. Esperanto mirinde helpos ilin disvastigante inter 
la popoloj ilian literaturon. La naciaj kulturoj restos netuŝeblaj sed 
devas ekekzisti la tuthomara komuna kulturo kaj tio povas efekti- 
viĝi nur per Esperanto. En la nomo de la forestanta prezidanto de 
I C. K. s-ro Privat, respondis s-ro inĝ. Stromboli, dankante la ur- 
bestron pro la granda kaj efika helpo. 

La kunsido de la ĵurnalistoj laŭ Heroldo de Esperanto, okazis 
dum la ĉeest. de 16 reprezentantoj el 9 landoj. Prezidis s-ro W. De 
Schutter, sekr. Teo Jung. Post vigla diskutado oni fiksis unue la ce- 

lon kaj poste la nomon de la fondota ĵurnalista ligo. Kiel celon oni 
difinis: 1. propagandi Esperanton per la ĵurnalaro, 2. propagandi 
Esperanton en ĵurnalistaj rondoj; 3. praktikan servon. Kiel nomon 
oni elektis: Internacia Ĵurnalista Esperanto-Unio. Oni decidis akcepti 
membrojn kaj helpmembrojn. 


Publika deklaro de la enketa komisiono. 


-Je la 20 vespere okazis komuna kusido de K. K. kaj I. C. K., kiun 
partopreni oni rajtigis ankaŭ la aliajn kongresanojn, tiel ke la kun- 
sido estis pli malpli publika. 

Ĉefa temo de la kunsido estis la konataj cirkulero; de s-ro G. 
Delanoue, ĉefdel. de UEA en Francujo, kaj la Deklaro de la Enketa 
Komisiono pri la gvidado kaj administrado de UEA. 


Tuj en la komenco oni aŭdis de s-ro Privat, ke li eksiĝos de siaj 
prezidantaj postenoj. Li maltermis la kunsidon sed tuj transdonis la 
prezidon de la kunsido al s-ro ing. Stromboli, membro de ICK. 


S-ro Hromada legas la Deklaron de la Enketa Komisiono: 


Laŭ propono de la prezidanto de UEA kunvenis en Ĝenevo la 
23-an, 24-an kaj 25-an de julio Enketa Komisiono por ekzameni la 
gvidadon kaj administradon de la Asocio. Prezidis s-ro Stettler, ho- 
nora prezidanto de UEA, kaj partoprenis el Ĉeĥoslovakujo D-ro St. 
Kamaryt, el Britujo s-ro L. N. Newell, kaj el Germanujo D-ro A. 
Vogt, elektitaj de la kunsidoj de UEA-membroj en tiuj landoj; el 
Francujo s-ro Georges Warnier, reprezentanta la Komisionon elekti- 
tan de la nacia kongreso, plie du membroj delegitaj de la Komisiono 
de UEA, s-roj R. Hromada el Praha, kaj M. Genermont el Moulin, 


Francujo. 
Administrado. 


La komisiono konvinkiĝis ke la administrado de la Asocio estas 
honesta kaj ŝparema. La Asocia Kapitalo sumas nun same kiom en 
1924 kaj estas zorge kaj severe administrata. La Komisiono konstatis 
la bonordon de la kontoj de la C. O. sed atentigis pri diversaj tekni- 
kaj detaloj indaj je plibonigo kaj donis konsilojn pri ili. 


Gvidado. 


La Komisiono. konstatis ke la prezidanto de UEA kaj ICK rice- 
vas neniun salajron por sia granda propaganda kaj prezida laboro, 
sed nur modestan honorarion por redakti la gazeton „ESPERANTO“ 
kaj parte kovri liajn elspezojn en propagandaj entreprenoj, sumo 
laŭstatute. fiksita de la Komisiono de UEA. 


Redaktado. 


La artikolo „Ni restos fidelaj“ aperinta: en la januara numero 
de „ESPERANTO“ kaj naskinta bedaŭrindan polemikon prave celis 
agadon, pri kiu la raporto de la Enketa Komisiono faras plenan 
lumon. 

Lingvaj demandoj. 


La Komisiono konvinkiĝis ke la estraro de UEA sincere deziras 
konformiĝi al sia statuto pri uzo de la lingvo de Zamenhof kaj eviti 
lingvajn malpacojn kun la Lingva Komitato kaj ĝia Akademio. 


Cirkuleroj Delanoue. 


La Komisiono bedaŭras, ke s-ro Delanoue, ĉefdelegito de UEA 
en Paris, anstataŭ informiĝi pri la faktoj kaj uzi la laŭstatutan vojon 
por plendoj, disvastigis erarigajn cirkulerojn kaj misuzis nomojn aŭ 
eltiraĵojn el leteroj de aliaj personoj, kiuj poste protestis kontraŭ lia 
alo. 

La Komisiono konstatis ke liaj cirkuleroj entenas malveraĵojn 
kaj kalumniojn, kiuj meritas severan riproĉon kaj kontraŭ kiuj devas 
esti protektata la honoro de sindonaj homoj oferantaj sian tempon 
kaj monon por la movado. 


Konkludo. 


La Komisiono konvinkiĝis ke neniu ago malhonesta aŭ kontraŭ- 
statuta okazis kaj ke la elektoj al la Komitato estis tute regule tari- 
taj kaj kontrolitaj. Ĝi raportos detale al la Komitato de UEA pri ĉiu 
el la ekzamenotaj punktoj' kun la celo, kiel eble plej perfektigi la 
funkciadon de la C. O. Ĝi certigas al la esperantistaro ke UEA meri- 
tas ĝian plenan fidon kaj ĝi alvokas al ĉiuj samideanoj ke ili subtenu 
tiun solidan bazon de nia movado per multnombra aligo kaj fidela 
konstanteco al nia Universala Esperanto-Asocio. 


Subskriboj: 
; Ed. Stettler. 
M. Gĉnermont, Rud. Hromada, S. Kamaryt, L. N. Newell, D-ro A. 
Vogt, G. Warnier. 


Post la tralego de la Deklaro oni proponis tralegi la tutan ra- 
porton de la komisiono. Estas tralegita. S-ro Delanoue deklaras, ke 
li ne celis personan atakon kontraŭ s-ro Privat aŭ aliaj. S-ro Privat 
kaj S-ro Jakob klarigas la tre malfacilan situacion de la UEA kaj 
evidentiĝas, ke ili ambaŭ plenofereme laboradis por la prospero de la 
esp. movado. Ili ambaŭ rinoncis iu ajn gajnon eĉ ripozon, laboris laŭ 
siaj fortoj kaj estas pretaj rezigni se tio estas necese. La tuta ĉeestan- 
taro varme aplaŭdis siajn plej oferemajn estraranojn de la esp. oficejo 
kaj tiamaniere havigis al ili sian plej grandan konfidon kaj dankon. 
S-ro Isbrucker proponas rezolucion unuanime akceptitan: ła rezo- 
lucio metas ekster ian ajn suspekton la honoron de d-ro Privat kaj 
de s-ro Hans Jakob. La kunsido esprimas al ili ambaŭ profundan dan- 
kon pro ilia granda laboro por Esperanto. Fine la atmosiero estis 
purigita. Ni esperas por longa tempo. 


„ Radio kaj Esperanto. 


Lundon la 6-an de aŭgusto en la Cercle Artistique okazis la 
unua laborkunsido kun la temo Radio. Parolis s-ro d-ro Doehler. Li 
= denombris la sukcesojn de Esper. per la Radio, konstatante antaŭ 

ĉio, ke ne plu ekzistas Ido. La Esperanto- Radio- Programo montras 
la enradikiĝon de la Esperanto. S-ro D. rekomendas por la kursoj la 
dialogan metodon. Oni devas ankaŭ postuli la alsendon de la tradu- 
koj (por ricevi la adresojn), oni ne komencu la kurson, ne antaŭvi- 
dante la helpon de tuta grupo. Oni devas ankaŭ fiksi la premiojn por 
vigligi la partoprenantojn. | 

Oni devas rilati kun radio-stacioj per ICK kaj naciaj societoj, 
kaj ofte sendi la aprobojn al la stacioj disaŭdigantaj, por ke ili daŭ- 
rigu sian favoron por Esperanto. 

Post la tagmango okazis komuna fotografado *). Posttagmeze 
estis prelegoj de la Somera Universitato, fakkunsidoj, vizito de la ha- 
veno, koncerto en Zoologia ĝardeno. Vespere estis la prezentado de 
la tragedio Hamleto en la Reĝa Flandra Operdomo kaj la Granda 
Kongreskoncerto en la Franca Operdomo. Oni ĝenerale konstatis 
bonan ludon kaj bonan esp. elparoladon ĉe aktoroj. 


La Dua Laborkunsido: Universitatoj. 


Okazis mardon, la sepan de aŭgusto. Prezidis Prof. Collinson 
kaj prof. Migliorini. Raportas s-ro Zylberstejn kaj konkludas, ke la 
esp. universit. organizaĵoj estas necesaj; oni devas ilin kunligi kun la 
łakaj asocioj. Li tralegas kvar rezoluciojn de la Brusela Konferenco, 
celantaj la organizon de la universitatanoj. S-roj Collinson, Bujwid, 
Zylberstejn, Meyer, Ziomek klarigas la situacion de la esper. movado 
en koncernaj universitatoj. 


Okazis ankaŭ la kunsido de la Intern. Scienca Asocio sub la 
Prezido de prof. Bujwid je la ĉeesto de cirkaŭ 60 anoj el diversaj lan- 
doj, pri kiu mi raportos speciale post la ricevo de la detala raporto 
de s-ro Rousseau ĝen. sekr. kaj «asisto. Oni devas mencii ankoraŭ la 
kunsidon de literaturistoj esper., sed pro manko de la koncerna ra- 
porto mi devas ĝin prokrasti. 


PUBLIKAJ KUNSIDOJ DE ICK KAJ KR. 


La 7. 8. je 15 h. en Komerca Instituto okazis la dua publika 
kunsido de Int. Centra Komitato kaj de la Konstanta Reprezentan- 
taro de la Naciaj Societoj. Ĉeestis ĉ. 100 personoj. 


La kunsidon malfermis la prezidanto de ICK D-ro Edmond 
Privat. 


La kunsido konlirmis la proponitan budĝeton de ICK; plialti- 
gante la subvencion al la Akademio ĝis 500 sv. fk. Prof. D-ro Bujwid 
oferis por la Akademio 100 belg. fk. La monkolekto por la Akade- 
mio, aranĝita inter la ĉeestantoj, alportis ĉ. 200 sv. fk. Tiun monon 
oni transdonis al s-ro Fr. Schoofs, kiu ĝin forsendos al la Akademio. 


Poste la kunsido aŭdis la raporton de s-ro Steiner pri la defi- 
cito de la 16-a en Wien. Laŭ propono de Prof. Dietterle oni petis la 


") Bonaj fotografaĵoj estas ricevotaj ĉe la esperanta fotografisto Golosow, 
kiu el Varŝava alvenis Antverpenon por ilin ekzekuti. 

Vienajn samideanojn, ke ili prezentu la librojn por kontrolo plej 
maltrue ĝis la 21-a en Budapest. 

Oni ŝangis la nomon de Konstanta Reprezentantaro de la Na- 
ciaj Societoj. Ĝi nomiĝos de nun: Plena Estraro de la Esper anto-Mo- 
vado: (Heroldo N. 35). 

Dum la tria Laborkunsido s-ro Warden resumas la PARBELOK de 
la Lingva Komitato kaj Akademio. S-ro Schoois komunikas; ke post 
la eksigo de s-ro Privat ICK elektis kiel prezidanton s-ron Merchant, 
S-ro Privat estas elektita honora prezidanto de ICK; S-ino Isbriicker 
kaj S-ro Rollet de l'Isle estas reelektitaj. S-ro Krysta proponas ko- 
lekti la subskribojn por enkonduko de Esper. en lernejojn. Oni apro- 
bis la projekton. 

Ĵaŭdon vespere en la Harmonie estis kostumbalo, kun Kutimaj 
amuzoj kaj dancoj. Oni rimarkis multajn naciajn kostumojn kaj oni 
devas mencii, ke la pola kostumo plej placis kaj estis premiita je la 
persono de f-ino Bertizanka el Krakow. Ĉu ne estas vere tempo pre- 
zenti tiom de niaj interesaj kaj vere pitoreskaj kostumoj, kiuj ekzis- 
stas en nia lando? al niaj junaj gesamideanoj mi direktas mian alvo- 
kon. Tralegu nur, kiel mirinde sukcesis la Rikoltiesto en Spała kaj 
vi povas juĝi pri la estonta sukceso de polaj kostumoj dum la venonta 
Kongreso. Mi nur ne aprobas la tantaziajn kostumojn dum la inter- 
nacia festo, kiu ja ne estas karnavalo, sed devas reprezenti ekzistan- 
tajn kostumojn, per kiuj oni vidas la evoluon de la nacia kulturo kaj 
sento. 


La Ferma Kunsido. 


S-ro Merchant malfermas la kunsidon kaj parolas pri la meritoj 
de s-ro Privat, kiu havas multe da laboro ne nur administra. Li ĉiam 
restos kune kvankam ne kiel prezidanto. S-ro T. Jung proponas ke 
la 14 de aprilo, la mortotago de nia Majstro, estu la tago de la origi- 
nala esper. literaturo. Akceptita. S-ro Merchant proponas akcepti la 
rezoluciojn de Blinduloj, celantan la devigan instruadon de Esperanto 
en. ciuj blindulaj lernejoj. 

S-ro Privat prenas la parolon, ĉefe por danki la LKK: Karaj 
amikoj! Mi volas nur esprimi nian komunan senton al la LKK. Ni 
kore dankas la amikojn pro la granda tuta laborado por bona sukce- 
sigo de la kongreso, ankaŭ pro ilia laboro por Esperanto en ilia lan- 
do. La nuna estis unu el la plej sukcesaj kaj plej grandaj lastatempaj 
kongresoj. Ni forgesu la malagrablaĵojn de la lasta tempo; sed ni 
ne forgesu, ke la homoj pasas kaj venas. Ni pensu pri nia 
samideano Stefano Radiĉ! Sed en nia movado unu homo ne povas 
veni kaj pasi: nia majstro D-ro Zamenhof. Legu (dum la ĵus sankciita 
Librotago) unuavice la librojn de nia majstro kaj estu proksime al la 
animo de tiu nobla homo! Memoru pri lia celo kaj lia karaktero! 

S-ro Felix Zamenhof: Antaŭ ol ni foriros kaj disiros en niajn 
hejmojn, antaŭ ol ni kalkulos niajn kongresajn impresojn, permesu al 
mi paroli kelkajn vortojn. Kiam mi veturis ĉi tien, mi havis malgajajn 
pensojn. Mi timis, ke io eksplodos kaj neniigos nian tutan laboron. 
Feliĉe la malbona aero disiĝis, kaj ni nun povas libere spiri. La bonaj 

tortoj venkos. Unu el tiuj fortoj estas la Fundamento de D-ro Zamen- 
hoi. Fine oratoro sin turnas al ĉiuj por- kaj kontraŭ-reformistoj. Ne 
ekzistas perfekteco, eĉ D-ro L. Zamenhof sciis, ke Esperanto ne 
estas perfekta. Li sciis, ke la estonteco eble poluros ĝin; sed ĝi ne 
rompos $in. Estu la Dudeka altaro, sur kiu estu forbruligata ĉiu mal- 
paco por la bono publika. i 

S-ro Merchant: Ni transdonu al la LKK, precipe al s-ro Schoofs, 
nian tutkoran dankon. (Aplaŭdego). 

S-ro Schoois: Mi estas kortuŝita pro la vortoj de D-ro Privat, 
de s-ro Merchant, de vi ĉiuj. Koncerne propagandon por Esperanto 
en Antverpeno kaj Belgujo, ni devas danki speciale vin mem pro via 
veno. Vi bonege propagandis nian aferon dum via ĉeesto. Mi prome- 
sas, ke la Antverpenaj gesamideanoj ne perdigos la semojn, kiujn via 
ĉeesto semis. 

S-ro Merchant esprimas dankon al la oficistoj de la centra mo- 
vado: s-roj Jakob kaj Kreuz. 

S-ro Schoois komunikas, ke entute alvenis 1494 aliĝoj por Ant- 
verpeno. Donas kelkajn klarigojn pri la festeno kaj pri la ekskurso 
al Bruselo. 

S-ro Jakob: Mi plu ne volas plendi; mi promesas daŭrigi fervo- 
ran laboron. Mi esperas revidi vin bonsane en Budapest. 

S-ro Merchant: Ni venis al la fino de la oficiala parto de la kon- 
greso. Rerigardante la pasintajn tagojn, ni povas esti kontentaj. Vi 
hejmen iros kun pli granda kuraĝo, ol vi venis. Kaj nun ni kantu „La 
Esperon!" 

Eksonas la himno, kaj la oficiala parto de la Dudeka finiĝis. 

Post la ferma kunsido multaj samideanoj iris por aŭskulti la so- 
norilan koncerton, arangitan honore al esperantistoj. Oni povis aŭdi 
ankaŭ la esp. himnon. Multaj, kiuj ne vizitis havenon povis tion an- 
koraŭ fari. La haveno estas vere grandiosa, eble unua en Europo. Ĝi 
havas 5500 metrojn da kajoj laŭlonge de la Skeldo kaj 22000 m. ĉir- 
kaŭ la dokaro. La supraĵo de la dokaro post la fina konstruo estos 
kvarobla de la urbo Antverpeno mem. 


Post la kongreso oni faris kelkajn ekskursojn por viziti Belgu- 
jon. Unu el plej interesaj estas la vizito de Bruselo, kiun mi ekkonis 
jam de longe antaŭ la milito. Mi vizitis Bruselon antaŭ la kongreso 
kaj vidis grandan ŝanĝon precipe koncerne la senton de la logantaro. 
La milito kaj ĝiaj kruelaĵoj postlasis en Bruselo neforgeseblajn mo- 
numentojn. Estas vere grava instruaĵo tio ĉio, kion oni vidas. Instru- 
aĵo, kiu ne povas perdiĝi, por la estontaj generacioj. La monumento 
de Philippe Baucq, de Gabrielle Petit kaj aliaj virinoj belgaj, mortpa- 
fitaj de germana militistaro memorigos al ĉiuj kaj por longa tempo, ke 
la milito estas plej granda maljusto. Povas ofte ekzisti inter la po- 
poloj gravaj malkomprenoj kaj malkonsentoj, sed super ĉio staras la 
homa vivo, kiu estas por ĉiu plej valora donaco de la naturo kaj 
neniu havas rajton neniigi ĝin eĉ pro plej altaj, laŭ sia opinio, celoj. 
Neniu estro de la homa vivo! Ĉiu, kiu tion ne memoras, ne estas 
homo de la estonto. Ĝis hodiaŭ ni devas obei al la ŝtato, kiu disponas 

| nian vivon por siaj largaj celoj ekz. por la defendo de siaj limoj. Sed 
line venos tempo, kiam nia oferema obeo ne estos necesa. La Ligo 
de Nacioj estas eble la unua modesta paśo en tiu Gi direkto. 


O. B. 


NIA DUDEKA EN ANTVERPENO. 


La bela urbo de la Sepa, kie antaŭ 17 jaroj la entuziasmigita 
junularo eljungis la ĉevalojn kaj mem trenis la ĉaron, en kiu sidis la 
ĉiam modesta Majstro, nun denove gastame akceptis la kavalirojn de 
Verda Stelo, amase alvenintajn el ĉiuj partoj de la terglobo. 

Organizado de Universala Kongreso, kiun partoprenas 1.500 
personoj, ne estas atero facila. Ĝi postulas grandegan laboron, mul- 
tan sperton kaj neelĉerpeblan energion. 

Niaj antverpenaj amikoj, certe nun mortlacegaj pro farita la- 
boro, povas esti fieraj pro tio, kion ili faris. La Kongreso estis orga- 
nizita ĉiurilate modele. Sperta mano estis sentata ĉie, ĉiu eĉ plej eta 
detalo de la organizo estis bone prilaborita kaj prizorgita. 28 

Jam antaŭ la Kongreso ĉiuj kongresanoj ricevis specialajn gran- 
dajn glumarkojn por la valizoj kun jam surpresitaj nomo kaj adreso 
de la kongresano (tre grava dum vajaĝo por eviti intermikson aŭ 
perdon), kovertojn kun surpresita adreso por ke la familianoj povu 
senpene forsendadi leterojn al la kongresanoj kaj por ke la kongresa 
poŝto povu rapide tiujn leterojn doni al la adresatoj; skoltoj atendis 
la alvenantojn en la stacidomo kaj kondukis ilin al la kongresejo. Po- 
licanoj, parolantaj Esperanton, kun bone videbla ŝildeto „Esperanto“ 
kaj verda stelo multe helpis al la kongresanoj. dum iliaj vagadoj tra 
la urbo. Cetere, la ejojn por ĉiuj kongresaj aranĝoj oni povis Ĉiam 
senpene trovi eĉ sen la policanoj, ĉar je ĉiuj preskaŭ stratanguloj tro- 
viĝis grandaj afiŝoj kun esperantlingvaj indikoj de la vojo. Tiuj afiŝoj 
estis bone rimarkeblaj de malproksime, ĉar ili estis ornamitaj alterne 
per la Esperanta kaj belga flagoj. La disdonado de kongresaj doku- 
mentoj kaj prizorgado de ĉiuj aliaj aferoj en la kongresa oficejo estis 
tre rapida kaj bonorda dank al la sufiĉa deĵorantaro kaj klara divido 
de la laboro inter ili, indikita je specialaj nigraj tabuloj. 

La propaganda signifo de la Dudeka estis tre granda. Unu mil 
kvincent kongresanoj el kelkdek plej diversaj landoj de ĉiuj kvin 
mondpartoj estis vivaj kaj nerefuteblaj atestantoj pri la vivanteco kaj 
disvastiĝo de nia lingvo. Nunjare la malproksimaj kaj ekzotikaj lan- 
doj estis relative multe reprezentitaj. Krom Japanujo kaj Hinujo, kiuj - 
ne estas delonge „novaĵo“ dum universalaj kongresoj, estis repre- 
zentitaj i. a. Hindujo, Nova Zelando, Persujo kaj Malezio. 

Kiel ĉiam, ankaŭ dum -tiu ĉi Kongreso ĉeestis oficialaj repre- 
zentantoj de kelkaj registaroj. Bedaŭrinde, nunfoje mankis la oticiala 
reprezentanto de la registraro de Polujo. Ni ne scias ankoraŭ la 
kaŭzon, kial la registaro de Zamenhofa patrujo ne sendis repre- 
zentanton. Ĉiaokaze tio ne signifas, ke ĝi ŝangis sian generale bonan 
sintenon al nia movado. Ni ja ĉiuj ankoraŭ memoras la varman paro- 
ladon de pola registara reprezentanto dum la XIX-a en Danzigo, la 

simpatian akcepton ĉe la ministro d-ro Strassburger, la subtenon, 
montritan de la registaro al la fermaj kongresaranĝoj post la XIX-a 
en Warszawa kaj Białystok. Ni supozas tial, ke manko. de oficiala 
pola reprezentanto ĉe la Kongreso estis nur sekvo de iaj teknikaj 
malhelpoj. 

El la amuza kaj distriga parto de la programo mi citu Cele la 
prezentadon de „Hamleto en Esperanto. Tiu prezentado, okazigita 
dum du vesperoj por ke ĉiuj kongresanoj povu ĝin ĝui, sukcesis bo- 
nege. La geaktoroj ne nur bonege prezentis siajn rolojn, sed-tion ni 
devas speciale mencii kaj substeki- ankaŭ modele elparolis nian 
lingvon. Kia diferenco estas inter tiu prezentado kaj la prezentado 
de „Ginevra“ en Ĝenevo dum la XVII-a, kiam la teruraj „zed“, „zin- 
ioro ktp., falantaj de la scenejo, tranĉis ĉiujn eĉ ne tro fundamento- 
fidelajn orelojn de la Esperantistoj. En Antverpeno ni povis plene 
ĝui la Esperantan teatran prezentadon. Ankoraŭ unu pruvo de prak- 
tika apliko de nia lingvo estas donita al la nekredema mondo. Teatro 
de estonteco — la internacia teatro, ebliganta al ĉiuj homoj guadon 
de artistaj verkoj, indaj internacian diskonigon — estas nun ankoraŭ 
en siaj infanaj jaroj. Sed ĝi jam marŝas, gi kreskos kaj rapide ni vidos 
ĝian maturiĝon. La Esperantistaro memoru pri tiu aplikebleco de nia 
lingvo. Ni aranĝu bonajn teatrajn prezentadojn ne nur dum la univer- 
salaj sed ankaŭ dum la naciaj kongresoj. Lokaj grupoj kaj societoj 
Esperantaj fondu ĉe si amatorajn rondetojn kaj aranĝu de tempo al 
tempo teatrajn prezentadojn. Bona propagando kaj sukcesa rimedo 
por plivigligi la internan vivon de la lokaj grupoj. 

La tradicia internacia dancvespero en naciaj kostumoj, malgraŭ 
la tute nesufiĉa ejo, faris kiel ĉiam neforgeseblan impreson. Sorĉa 
bildo de diverseco de kostumoj, moroj, kutimoj kaj unueco de lingvo! 
Du internaciaj iloj — danco kaj Esperanto — estis plenplene utiligi- 
taj dum tiu (iomete tro mallonga) vespero. 

La afera parto de la Kongreso estis ĉefe dediĉita al tri temoj: 
universitatoj, radio kaj — niaj propraj „familiaj historietoj. 

Universitatoj kaj radio sendube meritas plej seriozan atenton 
dum nia propaganda laboro. Radio, la genia eltrovaĵo, malfermanta 
al ĉiu homo, troviĝanta eĉ en plej malgranda vilageto, vaste la por- 
dojn de ĉiuj scenejoj, lekciejoj de la monda, ebliganta al li ĉeesti per 
sia aŭdsento kunsidojn de la Ligo de Nacioj, parlamentoj, diversaj 
gravaj okazintaĵoj, — estas preskaŭ senvalora sen la internacia 
lingvo. Muziko estas internacia, do ĝi estas bone utiligebla per la ra- 
dio. Sed la viva vorto, disportata per radio tra la mondo, nenion di- 
ras al la milmiloj de radioaŭskultantoj, ĉar ili ne komprenas ĝin. 
“Esperanto estas por la radio la plej necesa kompletigilo. Samtempe 
radio estas por ni plej bona propagandilo kaj ankaŭ tre grava instru- 
ilo: nun, kiam ankoraŭ mankas al ni spertaj instruistoj kaj — kiel 
ofte — ankaŭ la ejoj por instruado, perradiaj kursoj estas pertektaj 
rimedoj por amasega instrudo de Esperanto kaj ne nur pligrandigado, 
sed eĉ multobligado de niaj vicoj. | 

Same universitatoj estu nia plej proksima agadkampo. Scienco 
estas internacia, do ĝi ne povas ne uzi la internacian lingvon. Kiom 

da superflua laboro estus evitita, se la scienco akceptus internacian 
lingvon. Senbezonaj fariĝus la diverslingvaj tradukoj de sciencaj ver- 
koj, nenecesa estus studado de diversaj lingvoj nur por kompreno de 
originalaj sciencaj traktatoj. 

Kaj nun -— pri nia propra, interna afero. 

Depost la lasta vintro la Esperantistaro estis en ekscitita stato. 
Komence temis pri la landnoma demando. Malgraŭ la decido de niaj 
aŭtoritataj lingvaj institucioj, U. E. A. daŭrigis uzi la „io“ -formon por 
plej multaj landoj kaj eĉ enkondukis tiajn tute netolereblajn landno- 
mojn, kiel „Danmarko“ kaj... „Portugalo“. Tiu lingva sinteno de U. 
E. A, estis antaŭ ĉio plej multe bedaŭrata de la sinceraj amikoj kaj 
lervoraj adeptoj de tiu plej grava kaj ĉiuforte subteninda Asocio. 
Tial, eĉ la — iom tro akran — publikan leteron de s-ro Butler akcep- 
tis aprobe ankaŭ la plej fidelaj amikoj de U. E. A. La decidoj de niaj 
lingvaj institucioj ne povis ja esti ŝanĝataj arbitre per decidoj de eĉ 
plej kompetentaj kaj honorindaj komitatanoj de UEA. 

U. E. A. cedis en tiu demando kaj revenis al la malnovaj laŭ- 
fundamentaj formoj de la landnomoj. Tiel la landnoma afero, dum 
kelkaj jaroj maltrankviliganta la Esperantistaron, fine malapaeris. 


Sed intertempe okazis io alia. S-ro G. Delanoue, la agema ĉef- 
delegito de UEA por Francujo, ekutiligis sian energion por dissen- 
dado de cirkuleroj, kie la landnoma demando strange interplektiĝis 
kun diversaj kulpigoj kontraŭ la gvidanto de la Esperanto-movado 
d-ro Privat. La kulpigoj farigis ĉiam pli akraj kaj s-ro Delanoue an- 
kaŭ plivastigis sian „agadon“, dissendante siajn cirkulerojn amasege 
al ĉiuj. 

Rajto de kritiko apartenas al ĉiu. Sed ne estas honeste publike 
fari kulpigojn kontraŭ iu-ajn, se oni ne havas bone kaj zorge pruvi- 
tan materialon. Speciale, se temas ne pri kritiko de tiu aŭ alia me- 
todo de laboro, sed pri mono: Suspektigi la gvidanton de Esperan- 
tistaro, havanta grandajn nerefuteblajn meritojn por nia afero, pri ia 
nerajta uzado de la mono de Esperantistaro, ne havante por tio pru- 
vojn kaj plenan certecon, estas ago malinda. 


Konante s-ro Delanoue, mi ne povas liberiĝi de impreso, ke li 
estis erarigita de alia aŭ aliaj homoj, ne kuragantaj senkaŝe ataki 
dron Privat kaj tial elektintaj s-ron Delanoue por ke li efektivigu 
iliajn kaŝitajn celojn. S-ro Delanoue certe tro facilanime kredis al di- 
versaj rakontetoj kaj ne komprenis, kiom da malutilo li alportas al 
nia movado, diskonigante ĉien ĉikanojn kaj ĉikanetojn kaj samtempe 
órave ofendante la honoron de homoj, sindone laborantaj por nia 
alero. 

Dum la XX-an en Antverpeno la tuta afero devis esti solvita. 
La maltrankviligita Esperantistaro devis ricevi klarecon pri ĉio. 


Intertempe kunvenis en Ĝenevo reprezentantoj de diverslandaj 
UEA-anoj kune kun kelkaj komitatanoj de UEA kaj zorge esploris 
ĉiuj riproĉojn, direktitajn kontraŭ UEA kaj ĝiaj gvidantoj. La rezulto 
de la laboro de tiu „Enketa Komisiono" fariĝis konata nur en Antver- 
peno mem (ĉar la Komisiono finis sian laboron ĝuste antaŭ la Kon- 


127 


greso) per ĝia „Publika deklaro". Tiu deklaro finigis ĉiuj suspektojn 
kaj suspektetojn.. 

Tamen la gvidantoj de nia movado tre bone faris, farante la ko- 
munajn kunsidojn de K. R. kaj I. C. K. publikaj. Tio tre bone efikis 
por trankviligo de la ekscititaj mensoj kaj por senreste forigi ĉiujn eĉ 
plej etajn dubojn pri la honesteco de la atakitaj personoj. La mult- 
nombreco de ĉeestantoj atestis pri intereso, kiun tiu afero vekis inter 
la Esperantistaro. 

Malagrabla kaj peniga estis speciale la unua kunsido de K. R. 
kaj l. C. K., kiam d-ro Privat kaj s-ro Hans Jakob devis kvazaŭ aku- 
zitoj en juĝejo pro grava krimo doni siajn klarigojn kaj respondojn je 
diversaj demandoj kaj riproĉoj. Neniam mi travivis pli malagrablajn 
momentojn, ol tiujn, kiam mi ĉeestis tiun kunsidon. Pezaj pensoj pri 
homa sendankemeco por socia laboro superregis mian menson kaj 
atakis mian kredon pri ebleco de idea laboro. Speciale kortuŝa estis 
la parolado de s-ro Hans Jakob, kiu simple kaj preskaŭ naive rakontis, 
kiom li persone suferis pro Esperanto kaj klarigis, ke li ne estas 
„raŭpo, vivanta prince en iromaĝo', kiel oni suspektigis en la freŝe 
al la kongresanoj disdonita nova flugfolio de s-ro Delanoue. La ĉees- 
tantoj aŭdis ne nur la „Publikan deklaron“, sed ankaŭ la longan kaj 
detalan protokolon de la Enketa Komisiono. Nenia dubo plu estis pri 
malpraveco de atakoj. S-ro Delanoue mem havis nenion por respondi. 
Sed li ankaŭ ne opiniis necesa esprimi sian bedaŭron pro tio, kion li 
faris. Demandita pri tio publike de kelkaj ĉeestantoj, li diris, ke li ne 
estas sola. Sed li ja povis almenaŭ en sia propra nomo kaj por sia 
propra persono esprimi bedaŭron. Ne estas malhumiligo, se oni kon- 
fesas sian eraron kaj volas kompensi la de si faritan maljustaĵon. Sed 
estas neindaĵo, se oni daŭras en sia obstineco malgraŭ ke oni kons- 
cias sian malpravecon. S-ro Delanoue volis esti tro kavalira, sed nur 
rilate al tiuj kaŝitaj incitintoj, al kiuj li nun dankas sian malvenkon 
en la kruciro kontraŭ d-ro Privat. 

La XX-a purigis la atmosferon. La interna batalo, kiu ekskuis 
nian movadon dum la lasta tempo, finiĝis. Ĝi estis eble ankaŭ natura 
signo de pligrandigo de nia movado kaj amasigo de energio ĉe la 
Esperantistaro. Nun do ni uzu tiun energion por multe pli bona kaj 
laŭdinda laboro — por plua almilito de la mondo por nia sankta 
atero. | 

La Kongreso finiĝis, nun nin atendas persista, ĉiutaga laborado. 
Ni ĉiuj estu je niaj postenoj, laborante por la disvastigo de nia kara 
lingvo. | 

Ni laboru. i J. Śapiro. 


RAPORTO DE LA T. E. K. A. KUNSIDO 
DUM LA 20: UNIV. ESPERANTA KON- 
GRESO EN ANTVERPENO. 


La 7-an de Aŭgusto 1928 je la dua horo posttagmeze, okazis 
la faka kuracista kunveno en la Medicina Rondo (Cercle Medi- 

cal) — kunvenejo de la Antverpena kuracistaro. Ĉeestis 53 personoj, 
reprezentantaj 13 naciojn. 

La prezidanto: D-ro Blassberg el Krakovo (Pollando) malfermis 
la kunsidon per malonga parolado, bonvenigante la ĉeestantojn kura- 
cistojn kaj la aliajn alvenitojn el diversoj tre malproksimaj landoj. 

En la parolo li menciis, ke la kuracistoj — esperantistoj montras 
al la medicinistoj la ĝustan vojon por estonteco, ĉar la ĝisnuna mult- 
lingveco ne sufiĉas por kuracistoj al naciaj interrilatoj kaj dum la 
internaciaj kongresoj oni komprenas sole ĉirkaŭ 20% da enhavo, en 
la diskutado partoprenas ne la plej kompetentaj scienculoj, sed la plej 
bonaj poliglotoj. Fine li tralegis gratulleterojn, alvenintajn de kolegoj 
el diversaj landoj (Japanujo, Aŭstrujo, Pollando k. t. p.). Oni elektis 
honoran Prezidantaron, konsistantan el D-roj: 

Prof. Gunzburg (Antverpeno), Torres y Carreras (Barcelono), 
Buchanan (Londono), Bischitzky (Praha), Pattai (Budapest). 

Prof. Bujwid (Krakovo) bonvenigis la kunsidon en la nomo de 
la I. E. S. A. Prot, Gunzburg (Antverpeno) bonvenigis en la nomo de 
„Antverpena Medicina Asocio". La programo komencis per raportoj 


de D-ro Blassebrg (Krakovo) kaj D-ro Briquet (Lille). 


El tiuj-ĉi evidentiĝas ke la T. E. K. A. movado antaŭen iras kaj 
precipe disvolviĝas en Japanlando, kie ekzistas multaj filioj, fonditaj 
kaj apogataj de famaj japanoj profesoroj. Same ekzistas tie multaj 
kursoj por gestudantoj, multaj medicinaj prelegoj kun diskutado kaj 
preskaŭ ĉiuj pli gravaj gazetoj medicinaj presigas esperantajn arti- 
kolojn. Plie „Inter. Medicina Revuo” presigas artikolojn, tute origi- 
nalajn, konatajn sole en japana kaj esperanta lingvo kaj tiamaniere 
aliaj medicinaj gazetoj povas ĉerpi el ĝi artikolojn tute nekonatajn en 
Eŭropo. Ankaŭ en Eŭropo kaj Ameriko ekestiĝas filioj de T. E. K. A. 
Tutmonda Ligo por seksaj reformoj akceptis Esperanton, kiel oficia- 
lan lingvon. 

La demando pri Esperanto estas akceptita en programon de la 
oka Soviet-Unia Kongreso de ginekologoj en Kiev. 

Multaj fakaj gazetoj komencas referi pri esperantlingve ape- 
rintaj artikoloj. | 

Prof. Gunzburg (Antverpeno) parolis pri la kontraŭreumatisma 
centralo, troviganta en la Brugmana Hospitalo en Bruselo. Ĝi apar- 
tenas al la unuaj tiaspecaj centroj en Europo. 

Li priskribis siajn observojn kaj spertojn pri patologio, simpto- 
maro, terapio kaj statistiko. Sekvis diskutado en kiu partoprenis: 
D-roj: Bischitzky (Praha), Róbin (Varsovio), Heinen (Koln), Torres 
y Carreras (Barcelono), Meyer (Saarbriicken) kaj Bltith (Bad Neue- 
nahr). | 
ori y Carreras (Barcelono) preligis pri la Róntgena diagno- 
stiko de la malsanoj, detruantaj la spirorganon. 


En la diskutado D-ro Meyer substrekis gravecon de róntgenaj 
esploroj, kiuj montris lastatempe, ke tuberkulozaj kavaĵoj tre ołte 
troviĝas ne. en la supraj, sed en mezaj kaj malsupraj partoj de la 
pulmoj. 

Fine la preleginto menciis siajn impresojn el la Internacia Kon- 
greso de Kontgenologistoj en Stokholmo, kie kontraste al la Esp. 
kunsidoj la interkompreni$ado estis tre malbona. 

D-ro R6bin (Varsovio) prelegis pri nova simpligita prova ma- 
tenmanĝgo, en kiu li proponas anstataŭ la ĝis nun uzata matenmanĝo 
de Boas-Ewald, matenmanĝon, konsistantan el teo kun lakto kaj su- 
kero. En la diskutado partoprenis: D-roj Blassberg kaj Meyer. 

D-ro Raupp (Kaiserslautern) — referis pri enkonduko de Espe- 
ranto en la medicinajn kongresojn kaj faris koncernajn proponojn. En 
diskutado partoprenis D-roj: Kempeneers (Bruselo), Bischitzky 
Meyer, F-ino Offerhaus (Hago) kaj Robin, kiu atentigis pri specialaj 
proponoj, igrotaj en la lasta parto de programo. 

F-ino Wolfi (Klewe) — referis pri enkonduko de Esperanto en 
internaciajn banlokojn kaj rakontis pri siaj spertoj tiurilataj, ĉefe 
koncernantaj Bad Nauheim. | 

En diskutado partoprenis: D-roj Meyer, Briquet, Róbin, Bi- 
schitzky, Raupp kaj Heinen. 

Poste D-fo Robin referis projektojn de la T. E. K. A. estraro: 
1) krei sekciojn hemian-farmaciistan, de bestkuracistoj kaj med.-stu- 
dantoj, 2) krei laborfakojn: kongresan, balneologian, eldonan kaj pro- 
pagandan. Post vigla diskutado en kiu partoprenis: F-ino Hanbury 
(Londono), Meyer, Blassberg, Sola-Montserrat (Tarrasa), Bischitzky, 
F-ino Offerhaus estis akceptitaj proponoj de la Estraro kun aldono 
de D-ro Bischitzky (Praha), ke kiel ordinaraj membroj de T. E. K. A. 
estu akceptataj krom kuracistoj ankaŭ parencaj profesiuloj, kiuj ha- 
vas akademian gradon. 

La konferenco okazis en stila sidejo de Antverpena kuracista- 
ro, ornamita per belegaj pentraĵoj de famaj pentristoj. 

La vigla scienca diskutado de diversnaciuloj okazis sole en 
Esperanto, ĝi estis grava kaj serioza. Samtempe regis tre amika, 
agrabla atmostero. 

Post la laborema kunsido okazis komuna vizitado de Zandera 
Instituto de Prof. D-ro Gunzburg en Antverpeno, kiun sekvis ami- 
keca komuna tetrinko kaj fotografado. 

La hispana plej malnova kaj plej grava medicina gazeto „El Si- 
glo Medico , direktata de fama D-ro Carlos-Maria-Cortezo sendis 
specialan korespondanton por la T. E. K. A. kunsido al Antverpeno. 


KONFERENCO DE UNIVERSITATANOJ. 
ESPERANTISTAJ EN BRUSELO. 


De post longa tempo jam evidentiĝis la neebleco de seriozaj 
laborkunsidoj dum la universalaj kongresoj .kies tagordoj estas kuti- 
me ŝargataj de multaj festkunvenoj. Jen kial la lastaj jaroj faras ko- 
mencon de esperantistaj fakkonferencoj kaj kunvenoj kiuj ne havante 
la karakteron de amasmanifestacioj estus rekompense pli seriozaj 
laborkunvenoj, ebligantaj utilan pristudon de la problemoj gravaj por 
nia movado. 

La antaŭenpuŝo de nia movado en la universitataj rondoj, est- 
as tre grava problemo, precipe aktuala post la kreo de ołicialaj ka- 
tedroj de Esperanto ĉe kelkaj universitatoj. Pro. tio, la Franclanda 
Esperantista Universitata Federacio kaj la Brusela Universitata 
Grupo konsideris utile aranĝi kunvenon de uriversitatanoj en Bru- 
selo guste antaŭ la universala kongreso de Antverpeno. Ĝi ne estis 
tre brue kaj reklame anoncita, pro manko de monrimedoj kaj pro 
ĝia karaktero mem kiel unua provo de aparta esperantista univers- 
itata konferenco. Tamen, profesoroj kaj studentoj, delegitoj de stu- 
dentaj kaj universitataj organizaĵoj esperantistaj el 6 landoj, venis 
speciale Bruselon por ĝin partopreni. 

Inter aliaj ĉeestis prof. Pinty. el Alĝero, prof. Dudković el 
Zagreb, f-ino Bernson, vicprezidantino de Franca Nacia Unuiĝo 
studenta, inĝ. Zylberstejn, magistroj Depeyroux kaj Le Bournis, se- 
“kretaroj de F. E. U. F., studentoj Van der Lyn kaj Durieu, de la 
Brusela Universitata Grupo, stud-o Trochimowski kaj f-ino Wein- 
stein, el Varsovia studenta grupo, stud-o Ziomek, el Krakov, s-ro 
Wawson, el Liverpool, k. al. s 

Sub la lerta prezidado de s-ro Pinty, estis dum du tagoj (31— 
VIL 1—VIIL) pridiskutataj en la salono de Brasserie Flamande, la 
problemo; de la esperanta movado en universitataj rondoj kaj la pre- 
ierindaj organizformoj. La konferenco konsentis diversajn rezoluciojn, 
el kiuj la plej grava estas la kreo de specialaj esperantistaj organi- 
zaĵoj en ĉiuj landoj (kiel sekcioj aŭ ne. de naciaj societoj.) kaj la sta- 
riĝo, dum la universala kongreso en Antverpeno, de la Internacia 
Komisiono de Universitatanoj por plifaciligi la kreon de tiuj organi- 
zaĵoj kaj ilian laboron ĝis la kreo de Tutmonda Esperantista Uni- 
versitata Federacio. 

Por substreki ankaŭ la propagandutilecon de similaj apartaj 
kunvenoj, ni aldonu ke la rektoro de Altteknika Akademio en Wien 
alsendis pere de s-ro Steiner varman salutleteron. Plie, kelkaj bruse- 
laj gazetoj aperigis komunikojn kaj eĉ foton de la konferenco. 

Ni esperu ke tiu modesta laborkunveno estas unua paŝo por pli 
gravaj periodaj universitataj konferencoj, kaj ke ĝi signifos pli ra- 
pidan organizon de nia movado en universitataj rondoj. 

i Zylberstejn. 


Jerzy Żuławski: Eros kaj Psiĥe. 
Fr. A. Prengel, Bydgoszcz. 
iskzistias: temoj, allogantaj eterne poetojn diversnaciajn. lia 
estas ankaŭ la sugestia antikva .fabelo pri „Eros kaj Psihe de Apu- 
leus. Depost la epoko renesanca preskaŭ ĉiuj literaturoj humanisme- 
maj de Eŭropo sentigas la ĉarmon de la Platona heroino Animo- 


Psihe kaj tiun de Eros-Amor, plej antikva kaj potenca el dioj kosmaj, 
simbolanta la aspirojn al idealo. Plej multe da tiutemaj verkoj de 

Boccaccio ĝis Leopardi aperis en la itala literaturo. Poste sekvas 
hispana, franca, germana, holanda kaj angla literaturoj. Kaj la pola 
absolute ne postrestas en tiu ideala konkurado. Sub diversaj titoloj 
aperis vico da verkoj, skizantaj en ĉiam novaj formoj la eterne daŭ- 
rantan fabelon. 


eono kos 


motivo de la fama verko: Potenca esprimo kaj simbola prezento de 
la konflikto inter idealo kaj realo, eterna batalo de la homa animo 
por la naturaj rajtoj kaj vivdeziroj, batalo „par excellence“ ĉiama kaj 
ĉiea por la ĝusta rajto al amo, reinkarni$o de l'faro kaj realiĝo de la 
eterna homa deziro je amo. Estante ilustro de la internaj konvinkoj 
kaj nobla vivfilozofio de talenta poeto kaj funda pensulo, „Eros kaj 
Psihe” samtempe prezentas dramigitan historion de la homa animo, 
simbole paŝanta sur la dorna vojo tra la diversaj epokoj de la estinto, 
nuntempo kaj malproksima estonto, en doloro kaj sufero, meze de 
triumłanta, idealon moke ridiganta malbono, tra abisma maro da sen- 
taŭgo kaj kruelo, — daŭre malhelpata, sed senĉese, persiste, senhalte 
paŝanta, tluganta, jes, fluganta alten, pli alten, al celo difinita, al la 
sunradia sopirita regiono de l' elektitoj, al la rava lando de l' este- 
tika Triunuo: Amo, Vero kaj Belo. La dramo, arte fandinte simbo- 
lon kun naturalismo, memoriganta laŭ koncepto ekstera la de K. Ka- 
loscay esperantigitan faman poemon draman, ĉefverkon de la litera- 
turo hungara de la genia Emeriko Madach s. t. „Tragedio de l'ho- 
mo , — en lingvo laŭ formo kaj stilo belega, gracia, senmakule pura, 
kantita el la fundo de poeziplena animo, — al vidinto postlasas im- 
preson potencan. Dum ĉe Madach okazas batalo inter Lucifero kaj 
Adamo, ĉe Zulawski prezentigas la tragedio homara inter Blaks (el 
greka lingvo: malsaĝa, maldiligenta), simbolo de malprudenta materia 
parto de la homa naturo kaj Psihe, simbolanta la prudentan parton, 
la animon, la flugon al ideo kaj idealo. Blaks estas la absoluta kon- 
traŭulo, la senĉesa malhelpilo de la Psihe'aj aspiroj al Eros. En sep- 
akta longa agado ili sin poluse kontraŭstaras..Dum en la unua akto, 
aganta „en lando feliĉa kiam dioj migradis sur tero", Psiĥe estas ar- 
kadia rega tilino kaj Blaks — Sia servisto, en la dua akto, epoko de 
„krepusko de dioj , ŝi aperas kiel migranta kantistino, li — kiel roma 
prefekto en Aleksandrio. Ĉenita en la tria akto al kristana, mona- 
heja ĉelo mezepoka, Psiĥe, dezirante ĉi tie trovi la novan Eroson, 
renkontiĝas kun sia kontraŭulo Blaks, la monaĥeja abato. La Psihe'a 
animbatalo, improvizita ĉi tie en viva kontrasto, enhavas akran kri- 

tikon pri la gishodiaŭe ekzistanta monaĥeja vivo, ofte celanta dogme 
subpremi, kateni la liberan animan flugon al idealo: — kaj montras, 
kiel la unua simpla kaj alta instruo de Kristo transiĝis en forma- 
lisman asketismon. 

Ankoraŭ dum la epoko de l' renesanco, dum la franca revolucio 
kaj en la hodiaŭa tempo „en unu el la ĉefurboj Eŭropaj, ĉiam en nuna. 
tempo , kie la moderna „von“ Blaks aperas kiel kortega konsilanto 
kaj bankiero kaj Psiĥe kiel lia mone aĉetita amatino, — renkontiĝas 
la du kontraŭuloj. En la lasta akto „ludonta en tempo estonta, ie 
ajn , Blaks, potenca reĝo de la jam tute materialigita kaj mekanigita 
tutmondo, — kie memkonscia animo estas al li plej danĝera, — viv- 
tenas Psihe en profunda karcero, ŝin la eternan revociulinon, regan 
filinon. Kaj lastan fojon ambaŭ staras kontraŭ si, okul-al-okule, kaj 
je unu ŝia movo, li la potenca, teren falas neniigita, liberigante nun 
la katonitan spiriton el la ĉenoj de l' materio, permesante al Psihe 
fine apoteoze kuniĝi kun la sopirata Eros, dio de l'amo, sciiganta ŝin 
samtempo, ke li estas identa kun Thanatos, dio de l morto. 

„Eros kaj Psihe", plej potenca kaj universalkaraktera el la sepo 
de plume kaj cerbe kreitaj poemdramoj de Jerzy Żuławski espereble 
baldaŭ trovos lertan tradukanton por poste presaperi je la ĝuo de la 
tutmonda esperantistaro. 


KISOLOGIO. 


Interesaj ĉapitroj. — Kiso kaj scienco. — Teĥniko de l'kiso. — Ler- 
nejo de kisado. — Malamikoj kaj adeptoj de l'kiso. — Gvidlibro. 


Kial do ne? Se oni povas fari scienco la meandrajn liniojn sur 
la fingro aŭ la esołagon de lumbriko, do kial ne ankaŭ la kisojn? 
„Diru al mi, kiel kaj kiun vi kisas, kaj mi diros al vi, kiu vi estas . 
Jen la unua ĉapitro de tiu neverkita ankoraŭilibro, Kaj poste estos 
multaj aliaj ĉapitroj, nemalpli utilaj: „Kiam kreiĝis la kiso?”, „Ĉu 
Adamo kisis Evon?', kaj se li tion taris, ĉu antaŭ aŭ post la peko? 
(Por personoj ŝatantaj la hipotezojn kampo ankoraŭ tute ne... kisu- 
zita). Aliaj ĉapitroj: „Kiso normala kaj malnormala , „Kiso senkulpa 
kaj diboĉa", „Kiso por kiso, por sporto, por rekordo, kiel arto por 
arto”, „Kiso de devo kaj devo de kiso , „Kiajn virinojn oni ne devas 
kisi?", „Kisoj ŝtelataj, donacataj, aĉetataj, eldevigataj, ordonataj, de- 
logataj kaj sajnataj , „Kisoj nesinceraj, kisoj de admiro, kisoj pro 
kompato f „Kisoj dangeraj kaj nehigienaj „ „Arto kaj kiso kaj „Kiso 
kiel arto". 

Jen kiom da temoj, kiom da enhavo por diskutado! Por la psi- 
hologo ekzemple: „Kion oni al si imagas kisante?” Kaj ĉu iu traktis 
tian problemon: „Kiam oni devus kisi?” aŭ „Kiam ne kisi? aŭ „Kiso 
kaj la sunmakuloj“, „Kiso kaj fervoja tunelo", „Kiso kaj lingvo inter- 
nacia”. Kiaj perspektivoj kaj aspektoj! Aŭ por etnografo: „Kiel kisas 
diversaj nacioj? ; por satiristo: „Kiso kaj ĝia interna ideo ; por lite- 
raturisto: „Kiso en la romanoj de H. A. Luyken“. Temo de romano: 
„Homo, kiu kisis“, aŭ „Nekisita virino“. Por radioamatoro: ,„Super- 

kisodino kun reciproka reakcio' por statistikisto: „Kiom da kilogra- 
moj da pudro forkisas ĉiutage la tuta homaro?“ aŭ „Kiom da ĉeval- 
povoj kreiĝas de l'energio produktata per la kisoj en la daŭro de 
unu jaro?'. | 

Ni priparolu almenaŭ kelkajn el tiuj punktoj. „Ĉu kiso estas 
bela aĵo? : unu paro da lipoj, kiu sufokas alian paron da lipoj, men- 
tono premas mentonon, nazoj platigitaj kiel du teleretoj. Oni devas 
havi sufiĉe multe da kuraĝo, por tiaspecan sufokadon de du vizaĝoj 
nomi belaĵo. Kaj tamen, ne ekzistas tiom malbelega aĵo, kiun ne de- 
formigus la arto por siaj perfidaj celoj. Tiamaniere aperis kiso en la 
arto. Kompreneble tia kiso estas tute sensenca, ĉar ektuŝeto de lipoj 
per lipoj estas nur skizo de kiso, projekto de kiso, sed ne la kiso mem. 


„Ĉu la homoj scias kisi? Multon oni povus rakonti pri tio. Mi 
supozas, ke ankaŭ ĉi tie estus aplikeblaj la plej novaj labormetodoj, 
kiel en la fabrikoj de Ford. Oni povus uzi tre bone ĉiujn aparatojn, 
servantajn al t. n. psihotehniko, aŭ esplorado de kapabloj. 


Eble jam ie fondiĝis aŭ fondigos lernejo de kisado. Kiel tia ler- 
nejo aspektos? Se en Ameriko, tiam la praktiko superados la teo- . 
rion, la lernejo posedos grandegan nombron da modeloj kaj modeli- 
noj, je kiuj ĉiu plenlernos la arton de kisado ĝis la plej subtilaj nuan- 
coj. Estas kompreneble publikaj prezentadoj kaj konkursoj de kisado. 
Venkinto, ĉampiono de kisado, kiu plej bele kaj plej obstine scipovos 
kisi, ricevos donace eble la plej delogan buŝeton. Sur la muroj de tiu 
instituto mi vidas jam surpendigitajn sentencojn ekzemple: „Kiso 
estas mono , „Kiso matena estas higiena , „Kis en vespera horo pli 
valoras ol oro”, „Prokrastata kiso malbongustas , „Kisante rapidu 
malrapide“, „Alrigardu la kisobjekton dufoje, antaŭ ol vi unufoje ĝin 
kisos” ktp. | 
Kiel ĉio en la mondo, same ankaŭ la kiso havas siajn adeptojn 
kaj malamikojn. En kelkaj landoj ekzistas eĉ societoj kontraŭkisaj, 
propagandantaj la prohibicion kisan. Mi ankaŭ estas adepto de l'pro- 
hibicio, kompreneble, kiel ĉiam en tia okazo, de l prohibicio modera. 
Tial mi neniam pli ofte kisas, ol mi havas por tio okazon. liamaniere 
mi pasigis la pli grandan parton de mia vivo tute sane ĉe tiaj prohi- 
biciaj kisetoj. Imitadu mian ekzemplon, des pli, ke finigis. jam de 
longe la printempo, dum kiu la homoj speciale ŝatas kisadi tute same 
kiel en ĉiuj aliaj jarsezonoj. 
Laŭ Tommy esperantigis. 


Baroko. 


PATRO KAJ FILO. 


W poniedziałek rano. 
kosit ojciec siano 
Lunde ni matene falĉis fojnon pene 
Falĉis patro, falĉis mi 
Falĉis ambaŭ kune ni 

Kaj marde matene ĝin sekigis pene 
lom patro, iom mi 
Ĝin sekigis ambaŭ ni 


Merkrede matene rastis ĝin sengene 
Rastis patro, rastis mi 
Rastis ambaŭ kune ni 


Kaj ĵaŭde matene hejmen portis pene 
Portis patro, portis mi 
Portis ambaŭ kune ni 


Vendrede matene vendis ĝin senpene 
Vendis patro, vendis mi 
Vendis ambaŭ kune ni 


Sabate matene drinkis ni festene 
drinkis patro, drinkis mi 
Drinkis ambaŭ kune ni 


Dimanĉe matene en fojnej' malplene 
Ploris patro, ploris mi 
ploris ambaŭ kune ni. 


Tradukis el pola lingvo Grenkamp. 


SOCIA VIVO. 


LA KUNVENO DE POLAJ LEGIONISTOJ 
"EN WILNO 


la 12 de aŭgusto. 


Wilno estas la urbo, kiu plej multe suferis dum la ribelo kon- 
traŭ rusa registaro en 1863 kaj en postaj jaroj. La antaŭ nelonge tama 
universitata urbo, en kiu prelegis mondkonataj Profesoroj: Sniadecki, 
Frank kaj multaj aliaj; kie naskigis aŭ loĝis plej konataj poetoj: Mic- 
kiewicz, Stowacki; la urbo, en kiu pola parolado disvolvigadis en la 
tempoj, kiam en aliaj polaj urboj la vivo de la inteligentuloj ne estis 
tiom favora; meritplena pola urbo sub la guberniestro Murawjew 
preskaŭ senigita de iu ajn pole parolanta oficisto en la publikaj ofi- 
cejoj.' Terura guberniestro, kiu eĉ ricevis alnomon „la pendigisto , 
post la ribelo pendigis ĉiujn, kiuj eĉ simpatiis kun ribeluloj. Ĉie en la 
publikaj ejoj oni almetis tabulojn kun inskribo: estas malpermesite pa- 
roli pollingve. Se iu ajn persono ne konanta rusan lingvon elparolis 
polan vorton, li estis aŭ tuj arestita kaj devis pagi monpunon, aŭ estis 
malliberigita. La ĝis nun katolikaj preĝeioj transformigis en la rusaj 
ortodoksaj. 

“Oni'ne povas eĉ imagi moralajn turmentojn, kiujn travivadis la 
malfeliĉa logantaro, precipe dum la unuaj jaroj post la ribelo. Sed 

malgraŭ ĉio tio oni ne povis neniigi polan senton nek animon ĉe la 
obstinema Litvano. Ĉar oni sub la nomo Litvano komprenis tiam la 
logantojn de Wilno kaj ĉirkuaĵo, kiuj estas efektive pole pensantaj 
kaj parolantaj homoj, el Polujo alvenintaj poloj, polonigitaj litovanoj 
aŭ plejmulte blankrutenoj, kiuj sin sentis korpe kaj anime kunligitaj 
kun Polujo por la vivo kaj morto. Efektive dum la ribelo tiuj Litvanoj 
havigis al Polujo plej taŭgajn patriotojn, kiuj parte ankoraŭ lonse 
post la kruela nenii$o de la ribelo batalis unuope en la densa arbaro 
kontraŭ rusa militistaro. Mi mencias nur la nomon de la Pastro Mac- 
kiewicz, pri kiu oni rakontis al mi, kiel iniano, verajn mirindaĵojn. 


En tiu ĉi Litvujo naskiĝis tute proksime al Wilno, en la propraĵo 
de sia patro .ZulO0w, la unua pola Marŝalo Jozef Piłsudski. Li suferis 
kun sia familio ne pli malmulte, kiel aliaj samlandanoj sub la rusa 
jugo. Estas tute kompreneble ke tiel forta animo ne povis esti rompi- ` 
ta kiel multaj pli malfortaj. Li kreskis, studis, suferis sed pensis ĉiam 
pri la liberigo de la Patrolando. Li kunlaboris en tiuj tempoj kun la 
socialista partio, kiu estis ankaŭ severe persekutata de la rusa regi- 
staro. Preskaŭ mirakle li povis eviti la pendigilon, kiu jam estis tre 
proksima. En Krakovo, kien li forkuris el la petroburga malliberejo 
li komencis prepari palajn legionojn por la liberigo de Polujo. Kaj li 
sukcesis. Venis la momento kiun delonge, eĉ senespereme atendadis 
niaj patroj kaj avoj, kies ostoj disŝutitaj tra la vastaĵoj de la Siberio, 
aŭ post la mostpało aŭ la pendigo kuŝas subtere... Alvenis tempo de 
la revivigo kaj ekstaris Piłsudski kun siaj legionistoj... Ĉu estas mi- 
rinde, ke Li estas tiel kunligita kun siaj knabetoj, ke li sentas ĉiujn 
iliajn agrablojn kaj dolorojn. 

Dum la malĝojaj tagoj kaj monatoj kaj jaroj ili restadis kune en 
la militkampo pensante nur pri la reviviĝo de la Patrolando... multaj, 
tre multaj ne plu vivas, donacinte sian junan vivon por la granda 


ideo. 


Ĉu mirinde, ke ili ĉiuj kune kun sia Aveto (Dziadek) kolektiĝis 
en kara por ili ĉiuj urbo Wilno rememorigante siajn travivaĵojn, dum 
Lia Episkopa Moŝto, de ĉiuj amata pastro Bandurski benis la Legio- 
nistan Standardon de MWilnaj legionistoj. Ĉu estis eble, dum tiom kor- 
tuŝaj horoj pensi pri iu ajn malamika agado eĉ kontraŭ s-ro Walde- 
maras? Mi estas certa, ke, se s-ro Waldemaras alvenus Wilnon en tiu 
momento solena oni klti volonte lian sanon, oni lin akceptus ko- 
rege en sia amata urbo, kiu ne pli estas la irbó”dć la suferoj sed la 
urbo de la renaskigo de la patrujo. La korespondantoj de diversaj 
eksterlandaj kaj litovaj gazetoj, kiuj ĉeestis dum tiu solena testo en 
Wilno povas unuanime certigi, ke ĉiuj ĉeestantoj ĝuis nur.veran ame-- 
man senton por ĉiuj najbaroj eĉ hor' ne amikaj. Estas vere malfeliĉo 
por Litovujo ankaŭ, ke gi volas havi Wilnon kaj ne volas konsenti, 
ke en Wilno tute ne ekzistas litovanoj. Prave dirante eĉ 'en Kowno 
(Kaŭnas) antaŭ la milito, vizitinte gin mi ne aŭdis parolantajn litove, 
sed ruse aŭ pole. 


Do en Wilno ni asistis je solenaj tagoj kaj belaj rememoraĵoj. 
Ĉiu, kiu vizitis tiun urbon dum tiuj tagoj vidis amason da gajaj. viroj 


136 


kaj virinoj parolantaj pri la belega soleno kaj pri sia amo al la unua 
Marŝalo de Polujo. | | 
„Cio kio estas por mi aminda”, diris Marŝalo en sia parolado, 
„estas ĉi tie, en Wilno. Ĉi tie unuaj vortoj de l' amo, unuaj de la sa- 
geco, ĉio por kio la infano kaj la junulo vivis, karesante la montetojn, 
riverojn kaj urbajn murojn. Wilno estas la plej bela urbo de l' mondo! 
Mirakloj de la memoraĵoj, ravo de la renaskiĝo, ĉiuj revoj de | homo 
kiu ne scias ĉu li morgaŭ ne kuŝos sub tero... Mi memoras tiun Wilno, 
kiam Polujo apenaŭ komencis vivi — ni devis tiam batali, kiam ĉe 
niaj najbaroj oni jam dormis trankvile. Vi diris tiam: nia Komendanto 
amas Wilno. Li ĝin havos; ni ĝin al li havigos. Sed tiom multaj el vi 
restas tie, proksime, ĉe la tombaro de Rossa! Tie restas mia koro!" 


Bd. 


RIKOLTOFESTO EN SPALA'A REZIDEN- 
CO DE LA PREZIDANTO PE LA POLA 
RESPUBLIKO. 


Jam de la antikvaj tempoj en Polujo la rikoltfestoj estas festa- 
taj kiel goja festo post laciga rikolta laboro: ne nur rikolta: ĉar la 
kamparano tutan jaron laboras kaj maltrankviliĝas, ĉu li ricevos sv- 
łićan rekompencon por sia konstanta laciga penado. Fine li vidas, ke 
la gteno jam estas en la grenejo, ke la fruktodona tero—patrino ple- 
numis sian taskon, ora greno plenigis ĝis la tegmento la ejon; estas 
sutiĉe da pano ne nur por si mem, sed por aliaj, por kiuj la pano 
estas necesa, pli necesa ol iu ajn alia nutraĵo potaga. Do la rikolt- 
lesto estas por terkultura lando vera granda festo. Speciale en tiu-ĉi 
jaro oni estis en Polujo tre maltrinkviligita depost la malfavora vin- 
tro, dum kiu la sekalo en multaj lokoj preskaŭ pereis. Sed la somero 
estis favora por la grajno. Oni havas rezulton, kiun oni eĉ esperis. 
Rikolto estas en Polujo ne tiel granda kiel ĝi povas esti, tamen oni 
kavos sufiĉe da pano. 

Antaŭ unu jaro Sinjoro Prezidanto aranĝis en Spała, sia somera 
ejo unuafoje la rikoltfeston. La ideo de tiu festo en Pollando estas 
vere feliĉa ideo. La Prezidanto, kiel unua Mastro de la Ŝtato, mastro, 
multe laborinta dum sia vivo kiel lerta kemiisto por riĉigi la terkultu- 
ron per siaj malkovroj en la kemio de la artefarita azota sterko, suk- 
cesis en tiu ĉi direkto kun siaj nuntempaj helpantoj plibonigi la fabri- 
kadon de la azotaĵoj por terkulturo, plimalaltigi ĝian prezon; tiama- 
niere li akirebligis la tiom valoran substancon por terkulturo. Oni 
povas esti certaj, ke de jaro al jaro la terkulturo en Pollando kreskos 
kaj disvolviĝos dank' al tiu valora agado de gia Prezidanto. Oni po- 
vas diri tute certe, ke neniu en Polujo rajtas pli iniciati la ĝojan ri- 
koltieston ol nia meritplena Prezidanto. | 

Tiu-ĉi-jare la festo estis vere grandioza. La ĉeestintoj povis ad- 
miri ne nur la organizon, sed tute neatenditan grandegan partopre- 
non de tiom multenombraj agrikulturaj societoj, alvenintaj el tuta Po- 

lujo, vestitaj je siaj lokaj multkoloraj kostumoj. Neniam oni povis 
imagi, ke tiom da diversaj, belaj, antikvaj kostumoj ekzistas en nia 
lando. Estas dezirinde por la tutmonda folkloro pli profunde pristudi 
tiujn vere karakterizajn vestajojn. 

La festo komenciĝis je la oka horo matene dum bonega somera 
belvetero. La suno brilis kaj brulis, dum la tuta ĉeestantaro asistis 
al la solena diservo sub la serena ĉielo. La altaron kaj la seĝojn de 
la Prezidanto kaj de la ŝtatestraro ĉirkaŭis 40-mila ĉeestantaro. 

Episkopo Bandurski prave nomis hodiaŭan feston post tiom da 
suferoj kaj sangaj bataloj de Pollando kontraŭ tri potencaj malamikaj 
ŝtatoj-vera, pacema trankviliga festo, kiu por ĉiuj popoloj de la mon- 
do devas fini kruelajn interfratajn mortigojn kaj komenci novan epo- 
kon de la interfratema kunlaborado. Estas ja festo de la interkom-. 
prenigo kaj interkonsento en la komuna kunlaborado por la neniigo. 
de la mizero kaj malsato. 

Eksonis la kortuŝanta por ĉiu Polo kanto: ° 

Ho Dio, kiu dum longaj jarcentoj 
Konservis Polujon en glora potenco ! 

Antaŭ okuloj de mia animo ekstaris la sama kanto aŭdita dum 
mia infaneco en 1862, kantita de mia patrino kaj de multaj aliaj pa- 
trinoj, perdontaj siajn filojn sur la pendigiloj, larĝe en tuta Litovujo 
kaj Polujo, en Wilno kaj Warszawa konstruitaj de Muraviev „la pen- 
digisto . Tiom da malfeliĉaj patrinoj, filinoj, edzinoj, tiom da sango 
kaj doloro! Hodiaŭ brilas supre la suno kiel ĝi brilis antaŭ 65 jaroj! 
Sed kia diferenco! 

La kanto eksonas hodiaŭ kiel kanto de l'pacigo ankaŭ por tiuj, 
kiuj multe suferis kaj ne povis esti tiel feliĉaj kiel ni; ili nur esperis 
la revivigon de la amata patrolando, ni vidas ĝin renaskitan! Super- 
vivis ni, teliĉaj posteuloj por atesti, ke tiuj,. kiuj firme kredis kaj 
esperis je la reviviĝo, ne trompiĝis! 

Kanto de la reviviĝo, kiom alie ci sonas en miaj oreloj! Hodiaŭ 
dum ia tutpollanda rikoltfesto, kiam ni rikoltas la fruktojn de la ge- 
patra suterado kaj sangado dum 150-jara mallibereco! 

Ĉeestantoj disigas. Komenciĝas la pretermarŝo de la kampara- 
noj antaŭ ilia Mastro kun kantoj kaj kronoj faritaj el diversspeca 
greno olte tre arte, diversmaniere, diverskolore. La Mastro, ĝoje ri-- 
detante, vestita je blanka krakova 'drapsurtuto („sukmana -pole no- 
mata) ricevas la salutojn. La societoj malsupren klinas la standar- 
dojn, eksonas. laŭtaj ekkrioj: vivu nia patro Prezidanto, vivu kara 
paĉjo! La pretermarŝo daŭras du horojn kvankam oni rapidas, pres- 
kaŭ kuras. 

Oni jam komencas senti lacigon:.tiom da agrablaj sentoj, tiom. 
da rememoraĵoj! 

Je la dekkvara horo sekvas la transdonado de la kronoj kaj 
prezentado de diversaj terkulturaj societoj kaj asocioj, sed tiun-ĉi 
solenon malhelpas pluvo, komencanta tute modeste; iom post iom el 
pluveto igas pluvo, poste pluvego, la tuta ĉeestantaro malsekigas ĝis 
la haŭto, sed la ceremonio daŭras; mi ne povas rezisti kaj forkuras, 
serĉante sekan lokon por ŝanĝi la vestaĵon kaj ĉemizon. Feliĉe mi 

estis antaŭvidanta; mi ĝin havas en mia sako, sed kion faros tiuj mi- 
loj, kiuj ne povas ŝanĝi la malsekigitajn vestojn. 

Mi revenas sub la gasteman tegmenton de la Spała'a rezidenco 
kun kelkaj aliaj same malsekigintaj malfeliĉuloj. Post la ŝango de 
vestaĵoj mi demandas, ĉu la Prezidanto kun la sinjorino Prezidante- 
dzino jam revenis? Ne, ili ambaŭ restis ĝis la fino, ĝis kiam la lasta 
krono estis prezentita! Ĉu ne vere kortuŝa kunligema festo! la ter- 
kulturisto ołte devas resti sammaniere sub la pluvego, se li sentas 
neceson de la plenuminda devo! tion ĉi ne komprenas, ofte eĉ mal- 
komprenas la urbano! Nia kara prezidanto tute serioze, ne nur ce- 
remonieme, vestiĝis je la kamparana krakova blanka surtuto! 

Vesperi$as. La nuboj disigas. Alvenas la momento de la komu- 
na vespermanĝo. Apud la tabloj kovritaj per blankaj tablotukoj sidi- 
ĝas centoj da delegitoj miksite, senran$e: apud la Prezidanto sidas 
kamparanoj kun la ministroj, generaloj, ĉiuj kune, gaje babilante. Ko- 
mencigas belaj kamparanaj kantoj: belegaj horoj: plej belaj estas 
ukraina kaj kujava. Oni komencas karakterizajn dancojn: unuagrada 
estas el Zakopane danco de la montaranoj. Rememorigo de la an- 
tikvaj karpataj rabistoj; sekvas krakova danco: krakovjak, poste ku- 
javjak, oberek, mazur, ukraina kozaka danco kun la sabro, mi ne po- 
vas speciłi ĉiujn, por tio oni devas esti pli specializita. Oni nur povas 
kaj devas konfesi, ke okuloj elsaltas de la orbitoj, vidante tiom da 
viva ĝoja energio de la belega gejunularo. Tiom da pacema forto kaj 
paciga, gaja, ofte infane naiva, ĝojema sento. Sekvas krakovaj dan- 
coj kun alkantetoj. Komencas dancadi seriozaj ministroj, generaloj, 
ne ĉiam lertaj dancistoj. Kaj humorplena dancistino el Lowicz, juna 
kamparanino alkantas: 

Sinjoro ministro ne tro lerte dancas, 

ofte miajn piedojn dancante piedpremas (tempo oberek). 

La tempo forflugas. La Prezidanto “kore dankas siajn gastojn 
kaj petas pardonon: „ĉar oni ne povis prepari por ĉiuj la feston su- 
fiĉe kontentigan. Li sentas sin en la vera familio de siaj kuncivitanoj, 
kiuj post la laciga kamparana laboro alvenis ĉi-tien por ĝoje pasigi 
la tempon kun siaj estroj, kiuj estas ĉiam pretaj fari ĉion eblan por 
la feliĉo kaj prospero de la Patrolando. Ofte la cirkonstancoj ne estas 
favoraj, sed bonvolema kunlaborado venkos la malfacilaĵojn de nia 
komuna postmilita ne ĉiam gaja kaj facila vivo. La rolo de la terkul- 
turistoj en Polujo estas ne ankoraŭ sufiĉe komprenata, sed jam alve- 
nas pli favora tempo. Organizema laboro inter la kamparanoj lasta- 
tempe multobliĝis: oni komencas aranĝadi ŝpar- kaj pruntkasojn. Ka- 
pitalo iĝas pli kaj pli movema kaj komprenema por la terkulturistoj. 
Oni nur devas iomete pacienciĝi, ĉar ne eble estas tuj ĉion fari kaj 
konstrui post tiom da suferoj kaj malhelpoj, kiujn travivis Polujo. 
Vivu nia laborema popolo, vivu la Respubliko. Vivu nia kara re- 
konstruinto Marŝalo Józef Piłsudski! | 

La tuta ĉeestantaro entuziasme ripetis la alvokon de la Prezi- 
danto. Oni ankoraŭ longe restis ĉe la tabloj, goje babilante. 

La soleno postlasis al ĉiuj neforgeseblan memoraĵon. 


O. Bujwid. 

BIBLIOGKAFIO. | | 
„PROZO RIDETANTA *)*. 


Homo, kiu faris tiun mirindaĵon: kreis unuan en la mondo bo- 
negan esperantan kabareton kaj plenigis ĝin per gaja bruo de siaj 
majstraj kanzonoj kaj revuoj — aperas nun antaŭ ni kiel proza ver- 
kisto. Raymond Schwartz delonge ne partoprenas jam en la agado 
de la „Verda Kato“, kiu nun sen li serĉas sian sukceson. Sed, en sia 
Testamento “"), sigelanta lian foriron, li donacis antaŭ du jaroj al la 
tuta esperantistaro la trezoron de sia gaja Muzo, kiu ĝis nun estis 
ekskluziva privilegio de feliĉaj parizanoj. 

La plej unua impreso de lia nova libro estas tio, ke mankas ri- 
moj. Ĉar Schwartz kaj fortika petola rimo fariĝis sinonimoj. Antaŭ 
tiuj pagoj, monotone finantaj siajn liniojn ĉe l' marĝeno, oni deman- 
das malkontente: kial? 

Kial tiu fuŝa tipo senigis nin je plezuro, kiu kostas al li tiel 
malmulte? Kaj oni komencas legi iom ĉagrene. 

La impreso ne daŭras. La pinĉita buŝo tre rapide alprenas ri- 
deton — kaj oni ridetas dum 174 paĝoj, ĉar tio ja estas la „Prozo Ri- 
detanta . Tiel volis Moŝto Schwartz. Se li volus, ke ni ploru, li ankaŭ 
atingus sian celon. 

Tiu rideto neniom estas sarkasma; ĝi ankaŭ ne estas „rido tra 
larmoj”, kaj tute ne similas tiun de Swift aŭ Ĉeĥov. Se nepre mi de- 
vus serĉi por ĝi parencecon, mi eble trovus ĝin malproksime, en la 
serena rideto de Samuel Pickwick, Esq. Sed, se estas ia simileco, 
estas ankaŭ tiom da diferencoj... Schwartz estas Schwartz. Neniu, 
krom li, scius priskribi kun tia bonkora humoro fervojakcidenton aŭ 
mortigon de du rabistoj. 


Li gvidas nin tra Parizo kaj tra alia grandurboj, tra franca 
kamparo, tra niaj esperantaj medioj — kaj ĉie lia penetrema okulo 
observas cent interesaĵojn, kiuj faras nian ĝojon. La enigmo de tiu 
sukceso estas, ke li skribas la grandan lingvon de l' vero, ĉie kaj 
ĉiam egala. Se ni jam travivis similaĵojn, ni retrovas ĉe li niajn pen- 
sojn; se la cirkonstancoj estas por ni novaj, ni divenas, ke ni sentus 
samon. | 

La libro ne estas skribita por junaj fraŭlinoj kaj oni devas eĉ 
eviti meti ĝin en iliajn manojn. Schwartz estas samiandano de Rabe- 
lais, kaj li vivas en la proksimeco de Moulin Rouge. La Montmartre aj 
paĝoj de lia verko odoras la neimiteblan atmosferon de tiu unika 
kvartalo. Li ankaŭ estas Lotaringano kaj bonege konas la spiriton 
' de tiuj pacaj kamparanoj kaj malgrandurbanoj, kies paravoj estis iam 
regataj de „Stanislas le Bienfaiteur”. 

Parto de liaj noveloj estas dediĉita al la esperanta movado. Li 
ridetas je niaj stranguloj kaj... je niaj eminentuloj. Iafoje kun ŝajna 


" Raymond Schwartz. „Prozo Ridetanta". Noveloj originale verkitaj. Paris 
1928. Esperantista Centra Librejo, 51 rue de Clichy. Pagoj 174 in 89. 


“) Raymond Schwartz. „Verdkata Testamento". Paris 1926. Centra Librejo 
Esperantista. 

malico, malantaŭ kiu tamen oni divenas lian bonkoran vizaĝon, di- 
ranta: „vi ja estas tro inteligentaj por min kredi". Cetere, esti priri- 
data estas sorto de ĉiu eminentulo, kaj ridi — privilegio de ĉiu po- 
polo. Se. Schwartz bonvoleme metiĝas en la rangon de tiu lasta, niaj 
$enitaj ĉefoj havas nur unu solvon: doni al li tiom da akademiaj kaj 
grupaj titoloj, ke li ne plu povu ion primoki, ne mokante samtempe 
pri si mem. Nur tiel, en la tuta historio de l'homaro, oni venkis talen- 
tan ironion... i 

Kio tute aparte meritas plej sinceran laŭdon, estas lia stilo. Mi 
memoras ołtajn riproĉojn, faratajn al Esperanto: lingvo kruda, mal- 
delikata, malriĉa. Tiuj riproĉoj estis, ofte, pravaj. Kiom da niaj ver- 
kistoj, kiuj sufiĉe fosis la vortaron kaj la gramatikon? 

Schwartz skribas en Esperanto, kiel li skribus en sia propra 
lingvo: libere, abunde, orname, majstre. Plie, tiu lingvo estas, vere, 
lia. Oni sentas facile ke, por tiel skribi, la aŭtoro devas pensi en la 
lingvo. Oni povas konvinkiĝi pri tio provante traduki: jen tre bonaj 
esprimoj, simplaj kaj klaraj, sed tiel specialaj al Esperanto, ke pres- 
kaŭ neimiteblaj en alia lingvaĵo. Venu nun tiuj farsemuloj, kiuj paro- 
las pri la malriĉeco! 

Post bonega poezio, Raymond Schwartz donis al nia literaturo 
ekzemplon de bonega prozo. Dankeme nia movado akcepta tiun do- 
nacon de talenta homo. Malmultnombraj kaj malfortaj ankoraŭ ni 
estas, sed tamen la heredaĵon de Zamenhoł benas la sorto. Grabow- 
ski, Kabe, Valienne, Forge, Schwartz metis al la servo de la juna 
idealo la plej maloftan valoraĵon: homan genion. lio esperigas. 

Raymond Schwartz estas ankoraŭ juna. Li marŝos. antaŭen. Kaj 
mi deziras al li, mia kara amiko, tiun altecon de meritita gloro, kiun 
li estas kapabla atingi. Jan Kostecki, L. K. 


Leo Turno: Supera Kurso de Esperanto. Krakow 1928. 


Oni diras ĉiam kaj ĉie, ke lingvo Esperanto estas łacila kaj ta- 
cile lernebla kaj komprenebla. Do kial la supera kurso? Tamen se iu 
ajn lingvo estas vere vivanta ĝi devas disvolvigi laŭ la bezonoj de la 
vivo. Ĉiu lingvo havas sian karakteron, havas nuancojn ne por ĉiuj 
kompreneblajn, havas animon kiel ĉiu vivanta estaĵo. Do ne sufiĉas 
ofte krudaj esprimoj, kiuj eble sufiĉus por iu ajn butikisto. La lingvo 
Esperanto estas vere tre riĉa, eble pli riĉa ol tiu de' Shakespeare aŭ 
de alia majstro de l' vorto: oni ja povas facilege elkalkuli kiom da 
kombinacioj estas eblaj kun 2000 radikoj kaj 16 sufiksoj kaj prefiksoj. 
Se oni volas skribi tute korekte, oni olte havas malfacilaĵojn eĉ 
estante lerta esperantisto. Supera kurso de d-ro Dreher, konata inter 
ni kiel ne nur fervora esperantisto sed ankaŭ eminenta lingvoscien- 
culo, post la lernolibro laŭ mia opinio estas tre rekomendinda. 


Leo Turno: Kompletny podrecznik jezyka Esperanto, wydanie 
trzecie uzupelnione zbiorem wyrażeń radjowych esper.-polskich. 

Trzecie wydanie jest jeszcze lepsze niż poprzednie, jakkolwiek 
już tamte ustaliły powszechnie dobrą opinję o podręczniku, który 
obok zwięzłości, posiada dobry układ, zalecający go do szerokiego 
użytku. Dodanie wyrażeń radjowych esper.-polskich powiększa war- 


141 


tosĉ dzietka. Nalezy tylko życzyć, ażeby. nasze sfery radjowładcze 
poszły śladem innych stacji radjowych i zaczęły częściej, niż dotąd, 
korzystać z usług Esperanta, | 


„POLA ESPERANTISTO” - OFICIALA 
ORGANO DE UEA POR POLUJO. 


Sekve de konferenco, okazigita dum la XX-a en Antverpeno 
inter prot. Bujwid, komitatano de UEA kaj redaktoro de „Pola Espe- 
rantisto”, s-ro Hans Jakob, direktoro de UEA kaj s-ro J. Ŝapiro, 
ĉefdelegito de UEA por Polujo, nia gazeto „Pola Esperantisto“ de- 
post sekvonta numero enpresos ĉiumonate oficialan informilon de la 
ĉefdelegito de Universala Esperanta Asocio por Polujo. Ĝi enhavos 
informojn por la membroj de UEA en nia lando. 


TRADUKA KONKURSO N-o 2. 


Pro manko de loko la premioj de tiu ĉi konkurso (n-o 2.) estos 
konigataj nur en la n-ro oktobra de nia gazeto. La tradukoj devas 
alveni plej malfrue la 30. 9, 1928. al Dro Dreher, Krakow, Staro- 


wiślna 37. 


METODOJ EN LA INSTRUADO DE ESPERANTO. 
ANDREO ĈE 


La redaktanto de tiu ĉi Informilo faris al mi grandan honoron petante arti- 
kolon pri la metodoj en la instruado de Esperanto. Kun plezuro mi uzas la oka- 
zon por konigi kelkajn spertojn, ne tuŝante tion, kion fakaj eminentuloj jam kun- 
skribis pri tiu temo. 

Antaŭ ĉio mi devas informi la neinfermitan leganton pri tio, ke mi tute ne 
estas instruisto aŭ scienculo, kaj mi tute ne posedas „instrumetodon“, kiel oni ko- 
mencas nomi la manieron, en kiu mi igadas homajn grupojn paroli Esperante. Ne 
estante fakulo mi ja eĉ ne havas la rajton fari metodon. Sed la historio de la 
afero klarigas ĉion: 

En 1920 en la transilvania urbo Sibiu (Hermannstadt, Nagyszeben) la labo- 
ristaro invitis min instrui Esperanton. Kompreneble mi diris: jes kaj mi tuj ko- 
mencis fari la preparojn: mi serĉis bonajn lernolibrojn en la librejoj. Sed ne tro- 
viĝis eĉ unu ekzemplero. Mendi oni ne povis, ĉar estis postrevolucia tempo, la 
limoj fermitaj, la pcŝto sub severa cenzuro: kompleta blokado. Do mi ne povis 
fari kurson. Kaj tio estis la feliĉo. Mi simple decidis fari nur konversacion Espe- 
rante. Kaj ni komencis. Min helpis nigra tabulo kaj kreto, la lernantojn papero 
kaj krajono. Sed ni ĉiuj havis grandan entuziasmon kaj scpiron por baldaŭ povi 
interkcmpreniĝi en Esperanto, ĉar ni apartenis al pluraj nacioj diversaj. 

Komence ni parolis pri aferoj plej proksimaj kaj uzante nur la plej simplajn 
gramatikajn elementojn. Poste ni progresis iom pcst iom al temoj pli malproksi- 
maj kaj al gramatikaĵoj pli malfacilaj. Post 29 lecionoj ni jam povis interparoli 
Esperante. 

La bona rezulto kuraŝigis nin organizi similajn „kursojn“ tra tuta Rumanujo. 
Kvankam alvenis jam lernolibroj, eĉ famaj kursaj lernolibroj, ni devis resti fidelaj 
al la maniero-de la unua kurso, ĉar ĝi montriĝis tre taŭga por instrui nian lingvon 

Fariĝis do „metodo“ naskita de vera bezono kaj entuziasmo, elprovita kaj 
sukcese aplikata en diversaj landoj. 

Ĝi estas rekta metodo, iganta tuj paroli la lingvon kaj kvazaŭ sorĉanta ĉir- 
kaŭ la lernanton la Esperanto-landon. Tamen la gramatika instruo ne estas ekzi- 
lita, ĉa; ĉe Esperanto tio ne necesas. La gramatiko de Esperanto estas ja tiom 

simpla kaj facile komprenebla, ke ne estas kaŭzo ĝin time eviti, Kontraŭe: la ins- 
truado de Esperanto ŝajne devas pasi sur la reloj de la gramatiko. Tion postulas 
la speciala karaktero de nia lingvo kaj la fakto, ke nia gramatiko estas tiom 
okulirapa kaj krianta, ke eĉ kaŝate ĝi instruas sin mem. La metodo estas do ku- 
nigo de la rekta kaj gramatika metodoj, konforme al la specialaj ecoj de Espe- 
ranto. 

| Estas eraro en la instruado de Esperanto sekvi metodojn faritajn por aliaj 
lingvoj. Nia lingvo tiome diferencas de la aliaj, ke ĝia instruado: nepre postulas 
apartan propran metodon. Mi deziras atentigi speciale pri la admirinda sistemo 
de la korelativaj vortoj, kiel grava helpo en la instruado. 

Cetere la boneco de la metodo dependas ĉefe de la persono de la instruanto: 
de lia kompreno, emo, temperamento, psikologia kono. Tial anstataŭ ĝeneralaj 
deklaroj mi preferas nur informi pri spertoj. 

La kurso konsistas el 20 lecionoj, kiuj enhavas la tutan gramatikon kaj ĉir- 
kaŭ 600 vortradikojn. Ĉiu leciono estas nura konversacio por multe ekzerci, prak- 
tiki la dume iom post iom aperantajn gramatikajn formojn. En la unuaj lecionoj 
estas tre malmulte da vortoj, por ne ŝarĝi per ili la memoron je la konto de la 
gramatiko. La celo estas atingi parolan pretecon kaj facilecon. Tiun celon servas 
precipe la hora respondado. En la kursoj ofte partoprenas tre modestaj, malku- 
ragaj personoj, kiuj ne ŝatas respondi, paroli. Sed en la granda bruo de la ĥora 
respondo ankaŭ tiuj kuraĝigas kaj riskas respondi. Ĵen rimedo por malfermi tro 
ŝlositajn buŝojn. 

Ciu leciono entenas nur malgrandan porcion da gramatiko, por ne konfuzi 
la memoron kaj por povi ĝin facile digesti. 

Trovigas instruantoj.de Esperanto, kiuj aplikas la metodon instrui la tutan 
gramatikon jam en la unua leciono kaj poste per legaĵoj kaj konversacio vastigi 
la vortotrezoron. Mi opinias, ke tiu metodo tro alte taksas la povojn de la homa 
cerbo. Tion pruvas la sperto, ke el tiuj kursanoj preskaŭ neniu sukcesas kaj la 
plejmulto eĉ forlasas la kurson jam post kelkaj lecionoj, naŭzita de la tro grasa 
manĝo. 

Pro la sama motivo mi severe malpermesas uzi lernolibrojn. Kelkfoje mi 
observis, ke entuziasmigita lernanto tuj en la nokto post la unua leciono trastudis 
la tutan gramatikon kaj per tio li sukcesis krei en sia kapo tian ĥaoson, ke li 
neniam povis ellerni la lingvon. Li agis kiel la malsaga malsanulo, englutanta la 
tutan medikamenton anstataŭ preni nur kuleron. La saga lernanto kuras malra- 
pide kaj havas paciencon. Tial, se mi rimarkas ĉe lernanto libron, mi ne hezitas 
ĝin gentile, sed firme konfiski ĝis la kursofino. 

Alia malutilo de la lernolibro estas, ke ĝi kutimigas la lernanton al malordo. 
Bela vetero, sccieto aŭ interesa filmo facile forlogas lin de la leciono, ĉar li ja 
povas relerni la lecionon hejme el sia libro. Dum la leciono la sama preteksto 
tentas lin al distriĝo. Sed ne havante libron, li estas devigita regule viziti la kur- 
son kaj streĉi la atenton. 

La konstanta ĉeesto de la atento estas gravega faktoro. Havigi ĝin estas la 
tasko de la instruanto. Tial la lecionoj devas esti kiel eble plej interesaj, amuzaj, 
la tuta kurso devas okazi inter la plej agrablaj cirkonstancoj. 

La sola lingvo uzata en la kursoj estas kompreneble Esperanto kaj tio estas 
grava faktoro de la sukceso. Precipe se la instruanto estas alinacia, kion mi jugas 
esence grava cirkonstanco pro diversaj kaŭzoj. Tiam la lernantoj devas streĉi la 
atenton, la instruanto devas bone labori anstataŭ komforte helpi sin pe- alia 
lingvo. 

1 La klarigado dum la kurso okazas nur en Esperanto, per la jam lernitaj 
vortoj. Tio havigas ne nur bonegan gimnastikon al la cerbo, sed ankaŭ ofte tre 
amuzajn momentojn. Multe da spritaj kaj amuzaj difinoj mi lernis de la kursanoj 
kaj jam kreiĝis speco de kursa Kabe-vortaro. Jen kelkaj specimenoj el ĝi: 

SUNO: la varma lampo natura. PLUVAS: la ĉielo ploras. PLORAS: akvo 
venas el la okuloj. OKULOJ: pordoj, tra kiuj la bildoj eniras. FRUKTO: la plej 
bona parto de la arbo. STOMAKO: la plej grava parto de la homo. DANCI: ele- 
gante levi la piedojn. SKRIBAS: metas vortojn sur la paperon. LEGAS: la okuloj 
promenas sur la vortoj. SUPO: dika akvo kolora. ETIKETO: la plej grava regulo 
de la vivo, kiu diras: diru nur belajn frazojn, ne verajn frazojn. VENDEJO: loko, 
kien oni eniras kun mono kaj eliras sen mono. LAŬDI: diri, ke la objekto estas 

“pli bona, ol ĝi vere estas. GASTO: sinjoro, kiu venas al la familio kaj havas 
grandan apetiton. KONGRESO: multaj homoj en granda ĉambro sidas, parolas kaj 
ne komprenas. Se ili komprenas, ĝi estas Esperanta kongreso. 

Foje mi demandis kursanon, ĉu li komprenas la vorton „fianĉo“ ? Li respon- 
dis: Fianĉo estas unu teliĉa sinjoro, kiu havas ringon. Poste mi demandis alian, 
pli agan kursanon: Kion signifas „edzo“? Per tre natura voĉo li respondis: Unu 
malfeliĉa sinjoro, kiu havas ringon. Kaj la tuta kursanaro bonege komprenis la 
signifon de tiuj vortoj. 

Kursojn laŭ tiu metodo kun granda sukceso gvidadas nuntempe sinjoroj Ti- 
berio Morariu en Rumanujo, S. Prager en Antverpeno kaj sinjoro Ernirid Malm- 
gren en Stockholmo. 

Mi bone scias, ke tiuj kursoj havas kritikantojn, ne laste inter eldonistoj kaj 
libristoj. Sed ili ne pravas. Ĉar ankaŭ miaj kursanoj bezonas bonajn gramatikon 
kaj vortaron post la kurso kaj fariĝante bonaj Esperantistoj ili restas daŭraj 
klientoj. Krom tio miaj kursoj estas nur elementaj. La dua kurso estas la legado 
de bona literaturo, kion mi ĉiam plej varme rekomendas kiel nepre necesan ri- 
medon al la perfektiĝo. 

Kun aparta plezuro mi faras tian rekomendon. sur la paĝoj de tiu ĉi Litera- 
tura Informilo, kiu entenas la liston de verkoj unuarangaj en lingvo, valoregaj laŭ 
enhavo, plej elegantaj laŭ aspekto. 

Literatura Informilo eldonejo de Ferd. Hirt kaj Sohn Leipzig. 


ONI ALSENDIS AL LA REDAKCIO: 
Gazetoj, Flugfolioj, Libroj por recenzo, diversaj sciigoj. 


Esperanto ofic. organo de Univ. Esperanto-Asocio 12 Bd. du Theatre Geneve. 

Esp. Presa Agentejo Warszawa Marszałkowska 130 Dir. S, Essigman. 

Belga Esperantisto Monata revuo. Ofic. organo de la Belga Ligo Esp. Frans 
Schoofs Antverpeno Kl. Hondstraat 11. 

La Movado ofic. organo de la Societo Franca por la propagando de Esp. 
Paris 9—97 r. Saint Lazare Dir. E. Houbart. 

Paris Esperanto Monata org. de l' pariza Grupo Paris 14 R. Dubois 4 r. du 
Loing. 

Heroldo de Esperanto semajna neutrala organo de la esp. movado; senpaga 
monata aldono: Vera Stelo. Horrem b. Köln Germanujo Ĉefred. Teo Jung. 

Germana Esperantisto ofic. organo de Germana Esper. Asocio. Red. A. 
Schwarz Berlin SW. Jeruzalemerstr. 46—49. 

The British Esperantist ofic. org. of the British Esper. Asoc. 142 High Hol- 
born, London W. C. I. 

International Language samaadreso. 

L' Esperanto Itala Esper. Revuo. Dir. ed Administr. S. Vito al Tagliamento 
(Friuli). CjCpostale 9/392 Bologna. 

La Progreso ofic. organo de Ĉeĥoslovaka Asocio Esper. Praha VII. Sochar- 
ska 333. 

Konkordo ofic. org. de la Jugoslavaj Esper. Sudslava Esp. Servo Jezuitska 
str. Zagreb. 

Svenska Esperanto Tidningen Sturegatan Stockholm, 

Esperanto Junularo. Organo de Tutmonda Esper. Junul. Asocio Leipzig N 23 
A. Neupert. Wedelstr. 17 Germanl. 

La Revuo Orienta Monata Organo de Japana Esper. Instituto Tokio Uŝigo- 
me-ku, Sin-Ogaua-maĉi III—14. 

Ĉina Novajo- servo Cina Esper. librejo K7 Boone Road Shanghai China. 

Hungara Heroldo Esperanto Revuo Budapest X Pongras ut 17. XIV. 

Esperanto-Praktiko Instrua kaj literatura gazeto monata Fr. Ellersieck Berlin 
SW 19 Jeruzalemerstr. 46—49. 

Literatura Informilo eldonata de Esper.-Fako Ferd. Hirt u. Sohn Leipzig. 

Pedagogia Revuo internacia ofic. organo de tutmonda Asocio de Geinstruis- 
toj Esper. Red. Hans Ludvig Pirna-Posta IVb. Administr. M. Goldberg Frohbger- 
str. Leipzig S3 Germ. 

La Vojo de klerigo esperanto-linśva resumiolio, monata pedag. revuo organo 
de la ŝtata Scienca Metodologia Kom. ĉe la popola Komisario por klerigo de 


l' Ukraina Social. Sovet-Respubliko. K. Liebknecht str. Harkov, Ukraino. USSR. 

Bulteno Monata eldono de la Antverpena Poresperanta Propaganda komi- 
tato Red. Boomche Steen Weg 444. 

Arbeiter-Esperantist ofic. organo de la Laborista Esper. Asocio por la ger- 
manligvaj regionoj Leipzig CI Wasastr. 16. 

Sennaciulo ofic. organo de Sennacieca Asocio Tutmonda Red. 14 Avenue de 
Corbera Paris 12 Adm. Colmstr. Leipzig 027. 

p socialisto org. de Austria Ligo Esper. Red. Ad. Klalil Wien XV Holocher- 
- str. 36/12. 

Internacia Medicina Revuo ofic. org. de Tutmonda Kuracista Asocio Red. k.. 
Adm. Dro Briquet 48 Bd. Montebello Lille Francujo. 

Buiteno de Internacia Scienca Asocio Esper. k. de Sekcio de teknikaj vor- 
taroj Red. Rollet de l' Isie 35 rue du Sommerard Paris France. 

La Fervojisto ofic. organo de Intern. Asocio de la Esper. Fervojistoj. Red. 
Ilija F. Puchalo Strojarska ĉesta Zagreb. Jugosl. 

Espero Katolika ofic. organo de la Internacia Katoliko unuiĝo Esperantista 
Red. Pastro G. Ramboux 22 Cours Albert I-er Paris 8. 

Katolika Mondo Esper. Organo de Internacio Katolika Koln Lindenthal Red. 
Pastro Dro J. Dieninghoff. 

Pax Journal hebdomadaire d' informations internationales Dir. Fondateur 
Paul Girard. Dir. Politique Jaques Seydoux Paris 18 rue de Tilsit. 

Inter ni ofic. organo de la Interniaro Red. Livingstone Jenkins 64 St. Tho- 
mas Road London n. 4. 

Kristana Revuo Bulteno de la laboro de Dio. Redaktorino F. H. Hanbury 454 
Camden Road London Nr. 7. 

Schola et Vita org. de Academia pro Interlingva Dir. N. Mastropaolo Via 
Washington 12 Milano Italia. 

Głos Nauczycielski Centr. Org. Zw. Naucz. Szk. Powsz. Warszawa, Marszał- 
kowska 123. 

Antaŭen oficiala gazeto de Hungara Esperantista Laborista Societo. Red. 
Budapest. Nur por anoj Red. Budapest VIII Jozset-korut. 

Nova Kulturo Burgas Bulgarujo. St. Vatralski. 


ADMINISTRACIAJ SCIIGOJ. 


I.. GARANTIA FONDO DE „POLA ESPERANTISTO“. 

Por Garantia Fondo de „Pola Esperantisto“ pagis : 

Prof. Bujwid por VII. — 30 zł. por VIII. — 30 zł. Dro Robin 
(Warszawa) por IV. — 20 zł. 


I. GARANTIA ĈENO DE „POLA ESPERANTISTO“. 
1. S-o Teo Jung (Horrem b. Koln) — 5 zł. 


I! VIVU SEKVONTOJ !! 


NE FORGESU RENOVIGI LA ABONON. 


ABONU MEM KAJ VARBU ANKAŬ ABONANTOJN POR LA SOLA 
ESPERANTA GAZETO EN POLLANDO! 


III. NIAJ REPREZENTANTOJ EN BIAŁYSTOK, KATOWICE, PARIS KAJ WARSZAWA. 


Ni atentigas niajn$. gelegantojn, ke ni donis reprezentadon de nia revuo 
en Bialystok al „Esperanta Societo Zamenhofa“, str. Kupiecka 49 en Katowice 
al „Societo de Esperanto Amikoj“, en Paris al s-o Salo Grenkamp, rue de Vaugirard 47» 
en Warszawa al „Pola Studenta Esperantista Societo“ Leszno 99 m. 5. Bonvolu 
do aboni, pagi anoncojn, mendi librojn kaj gazetojn ktp. pere de niaj reprezentantoj, 


Redaktor odpowiedzialny: Ĵuliusz Kriss. 
Odbito w drukarni Gronvsia i Orłowskiego w Krakowie, ul. Stolarska 6. Tel. Nr 1018. 


por 

Do nabycia: LEO TURNO: Do nabycia: 


Kompletny podręcznik języka Wyższy kurs języka Esperanto 

Esperanto. Cena zł. 1.25 (dla zaawansowanych.) Cena 

(z przesyłką zł. 1:50). zł. 1:50. (z przesył. zł. 1.75). 
Adres: Dr. Leopold Dreher, Kraków, Starowiślna 37. 


Konto P. K. O. 405.716. 


NIAJ KUNVENEJOJ. 


BIAŁYSTOK: Zamenhofa Esperanta Societo, ul. Kupiecka 49. 
ĉiutage de 7—11 vesp. Biblioteko, legejo, klubo, kursoj. 
DĄBROWA GORNICZA : Esperantista Sekcio ĉe T. U. R. ul. 3-go 
Maja 14. ĉiudimanĉe de 3—7 vesp. kaj ĉiuĵaŭde de 4—6 vesp. 
KATOWICE : Societo de Esperanto Amikoj: monatkunvenoj — 
3 Oktobro k. 7 Novembro kj. je la 20 h. en Grand Restora- 
cio de S-o Naleppa ul. Koŝciuszki. Krom tio ĉiumerkrede 
post la 20 h. ĉe gastotablo en la sama restoracio. 
KRAKOW: Pola Esperantista Klubo, ul. Smoleńska 9. (Industria 
Muzeo) ĉiulunde de 8—9 vesp. 
Societo Esperanto, ul. Smolenska 9. (Industria Muzeo, ĉam- 
bro 130) ĉiulunde kaj ĉiumerkrede de 8—9 vesp. 


KROLEWSKA HUTA: Rondo Esperantista: monatkunvenoj ĉiun 
unuan ĵaŭdon en la monato en Dom Polski, ul. Wolności 64. 
je la 8 vesp.; ĉiujn aliajn ĵaŭdojn en lernejo XII. ĉambro 12. 
ul. Katowicka ekzercvesperoj por gejunuloj je la 614, 
vesp., por membroj je 7/,—9!/, vesp. ; 

LWOW. Societo Esperanto ul. Boularda 5. Komerca Ĉambro, 

ĉiumarde, ĉiuĵaŭde kaj ĉiusabate de 74/,—9 vesp. kursoj: 
ĉiulunde kaj ĉiuvendrede de 7—9 vesp. 

WARSZAWA: Akademia Esperantista Rondo ĉe Juda Akademia 
Hejmo : Nowy-Swiat 21. tel. 404-29. Sekretariejo kaj bi- 
blioteko ĉiudimanĉe kaj ĉiuŝaŭde de 8—10. Ciudimanĉe 
klubo 8—10. 

Esperantista Rondo „Konkordo“, ul. Marszałkowska 141. 1. 17. 
Tel. 194-01. Ciumarde de la 81/,—10 vesp. 

Laborista Esperantista Societo „Laboro“, Marszalkowska 81. ĉe 
J. Litaŭer ĉiumarde de 5—8 vesp. kaj ĉiusabate de 7—9 vesp. 

Pola Esperanto Asocio, ul. Bracka 81 (oficyna poprzeczna 
l. p. lokal Związku Naucz. Szkół Średnich i Wyższych) 
Ciufańce de la 7—11 vesp. Biblioteko, legejo, kursoj. 

Pola Studenta Fsperantista Societo, Leszno 99 m. 5. Tel. 
198-37 ĉiumarde de 7-81, vesp. kaj ĉiusabate de 8-10'/, vesp. 


FE OERO, 

LIBREJA FAKO 
POLA ESPERANTISTO. 


REKOMENDAS: 
Albanio. Gvidlibro . . 0:60 
Albumo de I'VIII en Kraków. PORN eldonita kun 600 for 4159 
An-Ski — Dibuk. Teatraĵo . . 1:25 


Bałucki — Kuzeto. Komedio en traduko de S. Gitla? 0:60 
Bialystok — Gvidlibro tra urbo de nia Majstro . , 060 
Blicher — Taglibro de vilagpedelo. Rakonto . . . . . 120 
Bujwid O. prof. — Kvin prelegoj pri bakterioj . . . . 1— 
Bukedo — 1. kaj II. Rakontoj de diversnaciaj aŭtoroj po 120 
Bulthuis — Malriĉa en spirito. Dramo orig. en E. . . 1:40 
Butin — Faŭsto. Komentario al la I-parto ., . . . . . 0160 
Czubryński — Esperanto i Esperantyzm . . . . . . . 120 


— Esperantyzm. Wyd. IL. . POL ROTON kra Oa LA = 
Fredro: — Consan facultatis: Komedio = 1a 20 90 
Grenkamp — Krioj de I koro. Poeziaĵoj . . - . . . 0150 
— Penseroj. Legindaj precipe en kursoj. . . 075 


llustrita Gvidlibro tra Pollando kaj Danzig Gda 
eldonita de la P. E. D. Kraków 1927 . . . . . 150 


Jung — La Alta Kanto de la Amo . . EE : JASBÓ 
Kongreslibro de I VIII. en Kraków. Rice elta 0... Te 
Kriss — Melodioj de l' nokto. Poeziaĵoj . . . . . . 0.80 
Mickiewicz — Improvizacio de Konrad . 0:50 
Oberrotman k. Jung — La lastaj tagoj de Dio! Zamenhof. 250 
Prus — Pekoj del infaneeo . . . . . . . . „, . 120 
Kieck — Oni ridas. Humorajoj . Sa I LO 
Ŝtosiloj esperantaj en 10 lingvoj fanko R GIO FA a] E 
Turno — Kompletny podręcznik Esperanta. . . . . . 125 
— Wyższy kurs języka Esp. No kot) 


Wiesenfeld — Galerio de Ta FAROJ Kain 18 orekon . 240 
POR SENDKOSTOJ ALDONU 10% — NUR ANTAŬPAGO. 


KRAKOW, UL. SMOLENSKA 9. 


KONTO P. K. O. 406.660. 


